«Олтин жилосига ишондим, лекин қуёш ўқидан ўлдим». Лермонтов, Гумилёв, Бродский каби шоирлар ўз ўлимини аввалдан сезганми? - Daryo\n15:35, 19.11.2021 51220\nТирик жон бир кун ўлиши тайин. Кимдир ўзининг ё бошқанинг айнан қачон ва қай аҳволда бу дунёни тарк этишини аниқ айтиб беролмайди. Лекин айрим адабиёт вакиллари ёзган шеърларида гўё ўз ўлимини башорат қилаётгандай таассурот уйғотади. «Дарё» шу каби айрим рус шоирлари ҳақида ҳикоя қилади.\nМихаил Лермонтовнинг Россия шимолидаги Ставропол шаҳрига ўрнатилган ёдгорлиги\nБуюк рус шоири Михаил Лермонтов «Туш» номли шеърида Доғистон ўлкасида кўксига қадалган ўқдан ўлиб ётгани ҳақида ёзади. Ҳақиқатан у Шимолий Кавказ федерал округи ҳудудидаги Пятигорск шаҳрида Николай Мартинов билан бўлиб ўтган дуэлда кўксидан яраланиб, ҳалок бўлган.\nАдабиёт бўйича Нобель мукофоти соҳиби Иосиф Бродский бир шеърида ўлим ҳақида сўз очиб: «ХХ аср тез орада тугайди, лекин унгача мен тамом бўламан», —дейди. Шоир чиндан ҳам XXI асрни кўрмай, 1996 йилда вафот этган.\nРус классик шеърияти вакиллари Сергей Есенин ва Марина Цветаеваларнинг ўлими ўз жонига қасд қилиш эмас, балки уюштирилган қотиллик бўлгани ҳақида гаплар юради. Бу қанчалик ҳақиқатга яқинлиги номаълум, бироқ Светаева ўз шеърида жазирама ёз кунларидан бирида ўлим паришон қўллари билан мени бошимдан жудо қилади, дея қилган башорати тўғри чиққан. Шоира 1941 йил ёзининг сўнгги куни — 31 августда ҳалок бўлган.\nЯна бир рус шоири Андрей Белий «Дўстларимга» номли шеърида: «Олтин жилосига ишондим, лекин қуёш ўқидан ўлдим», — дейди. У чиндан ҳам қуёш уриши натижасида инсультга чалиниб, вафот этган.\nФёдор Сологуб ўлимидан ўн тўрт йил аввал ёзган шеърида ҳар йили декабрда тоби қочишини ва қайсидир декабрда ўлим уни маҳв этишини ёзади. У 1925 йил 5 декабрда дунёдан кўз юмган.\nФёдор Сологуб ва унинг рафиқаси\nРус шеъриятининг яна бир иқтидорли вакили Николай Рубцов бир шеърида қишнинг чилласида вафот этишини айтади. Айтгани ўнгидан келиб, 19 январда, қиш чилласида ўз қаллиғи Людмила Дербина томонидан бўғиб ўлдирилган.\nНиколай Гумилёв «Мен ва сиз» номли шеърида: «Мен тўшакда, нотариус ва врач қаршисида эмас, балки бир овлоқ жойда, қалин печаклар орасида ўламан», — дейди. Айтганидай, шоир Петербург яқинидаги ўрмонда отиб ўлдирилган.\nКўп қиррали ижодкор Юрий Визбор ўзининг «Ўтганлар хотирасига» номли шеърида юз йил яшагиси келаётганини айтиб, ҳеч бўлмаса, унинг ярмини яшаб ўтишни орзу қилади. Буни қарангки, орзусининг ярми амалга ошиб, 1985 йилда, 50 ёшида вафот этади.\nВладимир Висоцкий «Жимлик билан сўзлашаман» номли сўнгги шеърларидан бирида ҳаётни алифбога қиёслаб, охирги ҳарфларга етиб келганини ва келаётган ёзда бу оламни тарк этишини айтади. Башорати, афсуски, тўғри чиқиб, 1985 йилнинг 25 июль куни вафот этади.\n20:44, 05.01.2022 58588\n16:08, 10.01.2022 51579\n22:41, 15.01.2022 56675\n23:57, 18.01.2022 5140\n23:56, 18.01.2022 3748\n23:42, 18.01.2022 7014\n23:27, 18.01.2022 6546\n15:59, 17.01.2022 79225\n09:22, 17.01.2022 73244\n22:14, 17.01.2022 66497


Ҳуснбузарлардан қандай қутилиш мумкин: мутахассис маслаҳати - Daryo\n12:00, 04.10.2019 16093\nҲуснбузарлардан қандай қутилиш мумкин: мутахассис маслаҳати\nБизнинг теримизга кундалик тозалашлар жуда зарур, чунки, кислород тозаланган теридан тананинг ҳужайраларига кира олади.\n(Мария Тюринанинг БИОКОН кремлари билан эришаётган муваффақиятларини #tyumaria о красоте xештеги остида кузатиб боринг).\nAnti Acne Active креми ҳатто энг чуқур комедонларга қарши курашиш, унинг чуқур илдизини ҳам тубдан тозалашга ёрдам беради.\nБИОКОНнинг ёғланишга қарши «Ёғли терига қарши» эмульсияси ёғ безлардаги ёғ ҳосил бўлишини тартибга солади, унинг махсус таркиби ёғ йўлларидаги тўсилиш ва комедонларни (ёғ безларида йўлларидаги тиқинлар) йўқ қилади.\nБИОКОН кремлари жуда ёқимли ва жуда самарали. Ундан ҳам эркак ва ҳам аёллар қўлашлари мумкин.\n12:21 Бугун 1564\n12:08 Бугун 2464\n12:00 Бугун 2319\n11:54 Бугун 2040\n07:13, 22.02.2020 115062\n18:10, 22.02.2020 95021\n21:56, 22.02.2020 93061\n19:11, 22.02.2020 90447


Pixel Watch: ниҳоят, Google ҳам ўзининг илк смарт-соатини чиқаряпти! - Terabayt.Uz\nGoogle компанияси смартфонлар учун Android, «ақлли» соатлар учун эса Wear OS операцион тизимларини тақдим этиб, бир неча йиллардан бери уларни янгилаб келаётир. Шунингдек, жорий йилда у Pixel номи билан ўз смартфонларини ҳам чиқариши кутилмоқда.\nЎҚИНГ: Google аллақачон Pixel 3 смартфонларини тайёрламоқда\nМашҳур инсайдер Эван Бласс фикрича, бу компания яқин орада ўзининг Pixel Watch номли «ақлли» соатини ҳам тақдим этади. Уни учинчи авлод Google Pixel смартфони ҳамда янгиланган – синхрон таржима функциясига эга Pixel Buds смарт-қулоқчинлари билан бирга намойиш этишади.\nАгарда мазкур маълумот рост бўлиб чиқса, у ҳолда Pixel Watch «қидирув гиганти»нинг биринчи смарт-соати бўлади. У тақилувчи гаджетларга мўлжаллаб Qualcomm компанияси томонидан ишлаб чиқариладиган янгича процессорга таянади. «Ақлли» соат аввал Android Wear номи билан танилган Wear OS операцион тизими бошқаруви остида ишлайди. Анъанага кўра, бу девайс «сунъий онг» технологиялари ҳамда Google Assistant билан ўзаро интеграциялашган бўлади.\nGoogle ўзининг янги авлод смартфонлари, Pixel Watch смарт-соати ҳамда бошқа гаджетларининг тақдимот тадбирини жорий йилнинг сентябрида ўтказиши кутилмоқда.\n#смарт-соат #хабарлар #аксессуарлар #Google Pixel Watch


Йўл транспорт ҳодисаси Москва вақти билан соат 03:39да (Тошкент вақти билан соат 05:39) Владимир вилоятининг Петушинский туманидаги темирйўл кесишмасида рўй берган. Автобус кесишма устида ўчиб қолган. Поезд машинисти фавқулодда тўхташни қўллашга уринган, аммо составни тўхтата олмаган.\nАвтобусда жами 58 киши бўлган, уларнинг 56 нафари Ўзбекистон фуқаролари, икки нафари қозоғистонлик ҳайдовчилар.\nДастлабки хабарларда қурбонлар сони 17 нафар экани айтилганди.


«Виа Мароканд»даги Асал унаштирилдими? — видео - ShouBiz.uz\nЯнгиликлар 14:34 | 21.6.22\n«Виа Мароканд»даги Асал унаштирилдими? — видео\nХонанда шу ҳақдаги миш-мишларга ойдинлик киритди\nХонанда, актриса Асал Зокирова унаштирилгани ҳақидаги миш-мишларга аниқлик киритди.\nАсал Зокирова Instagram саҳифасида обуначилари билан савол-жавоб ўтказди. Шунда унга унаштирилганми тўғрисида савол берилган. Хонанда эса «йўқ» дея жавоб берган.\nАввалроқ Асал янги уйини кўрсатганди. Асал анчадан бери янги уйга кўчиш истаги бўлганини, бироқ шароити бўлмаганини айтди. Хонанда ўз меҳнати эвазига янги уй олишни ёшлигидан орзу қилган. Асал Зокирова уйининг ҳар бир кичик жойи ҳам юрагининг бир парчаси эканини таъкидлади.\nАзода Озод билан унаштирилгани ҳақидаги миш-мишларга аниқлик киритганди. Унинг сўзларига кўра, бу ёлғон. Уларнинг биргаликдаги суратлари Озод Ҳуррамовнинг лойиҳаси бўлган. Азоданинг таъкидлашича, улар бир-бирга мос эмас. Актрисанинг идеалидаги инсон бошқача.\nШунингдек, Дурдона Қурбонова ҳам унаштирилгани ҳақидаги саволга жавоб берган. Дурдона Қурбонова Instagram саҳифасида обуначилари билан савол-жавоб ўтказган. Шунда унга кузатувчиларидан бири унаштирилгани ҳақида савол берган. Актриса бу гап ёлғонлигини таъкидлаган.


O‘zLiDeP депутати яккабоғлик сайловчилар муаммоларини ўрганди | O'zLiDeP\nO‘zLiDeP депутати яккабоғлик сайловчилар муаммоларини ўрганди\nОлий Мажлис Қонунчилик палатаси депутати, O‘zLiDeP фракцияси аъзоси Шахноза Холмахаматова яккабоғлик сайловчилар билан учрашиб, аҳоли муаммоларини ўрганди.\nУчрашувлар давомида Президентимизнинг парламентга йўллаган Мурожаатномаси мазмун-моҳияти ва унда белгилаб берилган устувор вазифалар ҳусусида атрофлича маълумотлар берилди.\nДепутатнинг дастлабки мулоқоти Яккабоғ туман ҳокимлигида ташкилот ва идоралар вакиллари, фуқаролар ўртасида ташкил этилиб, сайловчилардан қатор таклифлар, муаммолар ўртага ташланди.\nМулоқотда уй-жой, электр, газ, тоза ичимлик суви, йўл ва аҳолининг иш билан бандлигини таъминлаш масалалари юзасидан 76 та мурожаатлар келиб тушди. Ушбу мурожаатларнинг 30 га яқини шу жойнинг ўзида ижобий ечим топган бўлса, қолган масалалар тегишли мутасадди ташкилотлар орқали ҳал этиладиган бўлди.\nХалқ вакили учрашув доирасида тумандаги “Жажжи Олмосчалар” номли 100 ўринга мўлжалланган нодавлат мактабгача таълим муассасасига ҳам бориб, у ерда болажонлар учун яратилган шароитларни кўздан кечирди.\n- Ушбу боғчамизда 2 ёшдан 6 ёшгача бўлган болалар тарбияланади, - дейди МТМ раҳбари Шоира Хайдарова. - Боғчамизни ўтган йили банкдан имтиёзли кредит олиб ишга туширдик. Ҳозир бу ерда 100 нафар болаларимиз тарбияланмоқда. Болаларимиз ўзбек, рус, инглиз тилларида таҳсил олишади. Депутатимиз бизнинг мактабгача таълим муассасимизга келиб, болалар билан дилдан суҳбат қилди, у ерда яратилган шароитларни кўриб хурсанд бўлди. Фаолиятимизни янада кенгайтириш учун депутат билан ўзаро суҳбатлашиб олдик ва таклифларимни билдирдим.\nДепутат ушбу туманда фаолият юритиб келаётган "Ситора имкон плюс" нодавлат таълим муассасасига ҳам ташриф буюриб, ҳунар ўрганаётган ёшлар билан дилдан суҳбат қурди. Ушбу таълим муассасида партия бошланғич ташкилоти ташкил этилган бўлиб, партия ўз сафига 20 нафар ёш хотин-қизларни янги аъзоликка қабул қилиб олди.\nХалқ вакили учрашувлари давомида “Жамбул”, “Янгиобод” маҳалларида истиқомат қилаётган кам таъминланган оилалар ва ногиронлиги бўлган фуқаролар ҳолидан ҳам хабар олди. Ушбу оилаларга ҳомийлар ёрдамида моддий ёрдам кўрсатилди.


Форс кўрфази давлатлари ҳисобланган Баҳрайн ва Бирлашган Араб Амирликларидан сўнг, Судан ҳам АҚШ воситачилиги остида Исроил билан муносабатларини нормаллаштиришга қарор қилди.\nХартум дам олиш кунлари дипломатик алоқалар ўрнатилиши тўғрисида расмий эълон қилиши мумкин, дея хабар берган Исроил Бош вазири Бенямин Нетаняхуга яқинлиги билан танилган “IsraelHayom” газетаси.\nХабарда айтилишича, чоршанба куни юқори даражадаги Исроил делегацияси ва Моссад разведка агентлиги расмийлари бўлган самолёт Тел-Авивдан Хартумга жўнаб кетганлиги ва Судан расмийлари билан музокаралар олиб борилганлиги ҳамда икки томонлама тан олиш тўғрисида келишувга эришилганлиги таъкидланган.\nУшбу қадам АҚШнинг Суданни терроризмни қўллаб-қувватловчи давлатлар рўйхатидан чиқариш тўғрисидаги қароридан кейин амалга оширилмоқда. Судан расмийлари эса, бу икки масалани бир-бирига боғлаб қўймаслик кераклигини айтган.\nАйни пайтда АҚШ давлат котиби Майк Помпео чоршанба куни Хартум Исроилни тан олиш учун «астойдил ҳаракат қилаётганини» айтган эди. Шунингдек, Помпео Судан расмийлари билан музокаралар олиб борилганлиги ва икки томонлама тан олиш тўғрисида келишувга эришилганлиги таъкидланган.\nПокистон Исроилни тан олиши тўғрисидаги хабарларни рад этди\nИсроил бош вазири ва Абу-Даби валиаҳд шаҳзодаси тинчлик бўйича Нобел мукофотига номзодликка илгари сурилди


Музработдаги “Томорқа хизмати” кўнгилдагидек фаолият юритяптими? | O'zLiDeP\nАввал хабар қилганимиздек, Олий Мажлис Қонунчилик палатаси Спикери ўринбосари, O'zLiDeP фракцияси раҳбари Актам Хаитов Сурхондарё вилоятида бўлиб, тадбиркорлар муаммоларини ҳам ўрганди.\nАктам Хаитовнинг навбатдаги ташрифи Музработ туманидаги “Томорқа хизмати” МЧЖга қарашли бўлган 1- дала дўкони бўлди.\nАйтиш керакки, бугунги кунда мамлакатимизда 4,5 миллиондан ортиқ томорқа ер эгалари бор. Томорқа хўжалигида маҳсулот етиштиришни кластерлар асосида ташкил қилиш — бу қишлоқ хўжалиги маҳсулотларини ишлаб чиқариш, қайта ишлаш, маҳсулот сотиш, таъминот ва кредитлаш соҳаларини қамраб олувчи кооперация орқали томорқа ер эгаларининг бирлашувидир. Томорқа ер эгаларининг кластерларга бирлашиб ўз томорқаларидан фойдаланиши уларнинг меҳнати самарадорлигини бир неча маротаба оширишга имкон беради. 2018 йилдан бошлаб мамлакатимизда «Томорқа хизмати» МЧЖлар фаолияти йўлга қўйилди. Бугун эса «Томорқа хизмати» МЧЖлар негизида кластерлар ташкил этилиши орқали томорқа ер эгаларининг имкониятлари бирлашмоқда.\nБу имкониятлар аҳоли томорқалари учун кўчат ва уруғликларни тизимли етказиб бериш, «Томорқа хизмати» МЧЖларда аҳоли томорқасида етиштирилган маҳсулотни сақлаш учун совуткичларнинг қурилиши, шунингдек, маҳсулотларни экспорт қилиш имконини беради.\nАктам Хаитов шулар хусусида тўхталар экан, Музработ "Томорқа хизмати" фаолияти, муаммолари билан қизиқди. 1-дала дўконидаги маҳсулотлар, уларнинг сифати, сотуви, экспорти билан боғлиқ ҳолатларни кўздан кечирди.\nМЧЖ раҳбари Олим Хуррамов АТ “Микрокредит” банки Музработ филиалидан 17,5 млрд сўм кредит олиш учун барча зарур ҳужжатларни топширганлигини, бироқ унга кредит ажратилишида бироз муаммолар бўлаётганини айтди. Спикер ўринбосари бу масалани ҳам обдон ўрганиб чиқиб, ўз таклифини ва амалий кўмагини беришини билдирди.


Ўзбекистон туман ва қишлоқлари аҳолиси йллардан бери ичимлик сувини ўзлари қураëтган қўлбола насос ва қудуқлардан олмоқда.\nЖаҳон банки молиялаштираётган мазкур лойиҳа Сирдарё вилоятидаги ичимлик суви таъминоти тизимини реконструкция қилиш, ичимлик суви билан таъминловчи янги объектлар, бинолар ва иншоотлар қуришни кўзда тутади.\nСирдарё вилоят ҳокими ўринбосари ёрдамчиси Алишер Кўчмуродовнинг Озодликка айтишича, бу лойиҳа вилоятнинг Гулистон, Боёвут, Ховос, Сардоба, Мирзообод, Оқ олтин туманлари аҳолисини ичимлик сув билан таъминлашни мақсад қилган:\n- Шу дастур тайëрланаяпти. 2011дан 2015 йилгача сув оқова бошқармасида ҳамма даннийлар бор, мутахассислар бор, ўшалар шуғулланаяпти. Улар ичида, менимча, полний шу туманлар ичимлик суви билан таъминланадида кейин. Бу йил, менимча ҳужжатлар охирига етай деб қолган. 2012 йил бошланиши керак. Проектлар қилинаяпти. Биз сал тезлаштирмоқчимиз. Бир йил бўлса ҳам олдинроқ бўлсин деб ҳаракат қилинмоқда,- дейди Алишер Кўчмуродов.\nКузатувчиларга кўра, гарчи вилоятнинг бир қанча туманлари Сирдарё бўйида жойлашган бўлса-да, уларда тоза ичимлик суви танқислиги бор. Оқ олтин туманида яшовчи Абдукарим аканинг айтишича, қишлоқ аҳлининг тоза ичимлик сув ичмай қўйганига кўп йиллар бўлди:\n- Бизнинг Оқ олтинда, Бобур хўжалигимизда ичимлик суви йўқ. Лотокдан, крантдан сув ичамиз-да.\nОзодлик: Лотокдан каналнинг сувини ичасизларми?\nОзодлик: Сизларга водопровод линиялари умуман келмаганми?\n- Линиялар бор, лекин ишламайди. Бир пайтлар сув бўлган. Энди йўқ.\nОзодлик: Қанча аҳоли бор?\n- 6000 га яқин аҳоли борда.\nОзодлик: Ҳамма лотокдан сув ичадими?\n- Имкони борлар машинасида район марказидан олиб келади сувни. Бочкалари бор. Қолган деҳқонлар лотокдан ичамиз,- дейди Абдукарим ака.\nХовослик Примқул акага кўра, собиқ иттифоқ даврида Ховос туманининг чўл ҳудудларида ташкил этилган жамоа хўжаликлари ичимлик сув қувурлари билан таъминланган , бироқ мустақиллик йилларида бу қувурлар чириб битган, насослар ишдан чиққан. Туман марказига яқин жойлардаги посёлкаларга эса кунига бир маҳал сув чиқариладиган бўлиб қолган:\n- Ичимлик суви масаласи ҳал бўлгани йўқ. Ўртача. Крандан ичилади, лекин зах сув ичилади. Ҳозирги система совет даврида қурилган, трубалар бутун кўчалар бўйлаб тарқалган. Бир маҳал берилади. Бу асли ичишга яроқли эмаску, лекин мажбур ичишга тўғри келаяпти. Баъзи маҳаллаларда яроқли сув бор,-дейди Примқул ака.\nЯнгиер шаҳрида ҳам сув бир маҳал берилади, дейди Гулбаҳор:\n- Илгари уйларнинг ичидан ҳам чиқарди. Вақти-соати билан берилади-да. Ҳозир уйларнинг ичидан чиқмайди сув. Муаммода ичимлик суви. Домларга умуман чиқмайдида. Одамлар кўчадан ташиб ичади.\nОзодлик: Кўп қаватли уйларга умуман сув чиқмайдими?\n- Умуман чиқмайди.\nОзодлик: Ахир сув бўлмаса қийинку, кўп қаватли уйларда ҳожатга қандай чиқилади?\n- Канализация ишламайди. Подваллардан чиқиб кетади. Одамлар пул йиғиб тозалатиб, яна тўлиб қолади. Жуда бизда катта муаммо. Ҳожат нимасида ҳам ҳаммасининг ташқарида ери борда, ташқарига қуриб олишган. Чунки канализация ишламаса, нима қилишсин, - дейди янгиерлик Гулбаҳор.\nСуҳбатдошга кўра, илгари ҳам шаҳар сув тизимини реконструкция қилиш учун грантлар ажратилган, бироқ бу лойиҳалар пуллари аниқ мақсадларга ишлатилмасдан чала қолиб кетган:\n- Бир йили французларми¸ ҳомийликка олишди деб ҳамма уйларга кранлар ўрнатиб нима қилиб чиқишди, лекин бу ҳам муаммолигича қолиб кетди. Сув чиқмайди шу кунда. Бир йилми, икки йилми аввал ëзда ëпиб қўйишган эди. Ҳамма уйларга кран қўйиб¸ қайсидир давлатдан келиб чиқарамиз дейишган эди. Бу ҳам муаммолигича қолиб кетди,-дейди Гулбаҳор.\nЯнгиер шаҳар сув-оқова бошқармаси бошлиғи бўлиб ишлаган Абдусамат аканинг айтишича, вилоят аҳолисини тўла ичимлик сув билан таъминлаш учун жуда катта маблағ керак бўлади. Мутахассис Жаҳон банкининг 88 миллион долларлик қарзи учун миннатдорчилик билдирар экан¸ вилоят аҳолисининг ичимлик сувга бўлган муаммосини фақат бу лойиҳа билан ҳал қилиш мумкин эмас, деб ҳисоблашини айтади.\n- Энди биласизми, 88 миллион бу жуда кам, сурпага урпоқ ҳам бўлмайди. Мана мисол, агар битта совхозни олсак агар, тўрт километр узунига бўлса, ичкариси билан бир 15 километр жойда трубалар алмашиши керак. Трубанинг нархи осмонга чиқиб ëтибди ҳозир. Нима бўлади битта вилоятга 88 миллион. Битта Ховос районида 75та қишлоқ бор. Ҳаммасини ичимлик суви билан таъминланишга муҳтож, -дейди мутахассис Абдусамат ака.\nСуҳбатдошга кўра, Ўзбекистон ҳукумати ичимлик сув муаммоси бўйича ижроси таъминланиши шарт бўлган давлат дастури қабул қилиши керак, акс ҳолда бугун аҳолини кунига бир марта икки соатдан сув билан таъминлаб турган 20 йиллик қувурлар тамоман чириб битиши мумкин.


Амри маъруф ва наҳий мункарнинг фарзлиги | Ислом Нури\nАмри маъруф ва наҳий мункарнинг фарзлиги\n2857 марта кўрилган\nАллоҳга ҳамду санолар, пайғамбаримизга, у зотнинг аҳли ва асҳобига ҳамда то қиёмат уларга яхшилик билан эргашган кишиларга Аллоҳнинг саловоту саломлари бўлсин.\nМўминлар бир-бирларига панд-насиҳат қилиб, яхшилик йўлларига йўллашлари, бир-бирларини ҳаққа ва ҳақ устида сабр қилишга тавсия қилишлари, ҳаққа зид бўлган ва Аллоҳнинг ғазабини келтириб, раҳматидан узоқлаштирадиган ишлардан огоҳлантиришлари энг катта вазифа ва энг улуғ ибодатлардан саналади. Аллоҳ азза ва жалладан қалбларимиз ва амалларимизни ислоҳ қилишини, Ўзининг динини англаш ва унда саботли бўлиш неъматини ато этишини, Ўзининг динига нусрат беришини ва Ўз калимасини олий қилишини, мусулмонларга бош бўлган жамики раҳбарларни ислоҳ қилишини ва уларни фақат яхшиликларга муваффақ қилишини, уларнинг атрофидаги кишиларни ҳам ислоҳ қилишини, бандалар ва юртлар ислоҳи йўлида барчаларига мадад беришини, барчаларини динда фақиҳ қилишини, дилларини Аллоҳнинг шариатини ҳукмрон қилишга ва унда барқарор бўлишга очишини сўрайман. Зотан, У бунинг эгаси ва бунга қодирдир.\nМусулмонлар! Амри маъруф ва наҳий мункар (яхшиликка буюриш ва ёмонликдан қайтариш) мавзуси ғоят улкан ва аҳамиятга молик мавзудир. Чунки, умматларнинг манфаати ва нажоти унинг адо этилишига боғлиқ, уни эътиборсиз ташлаб қўйиш билан улкан хатар ва катта фасодлар вужудга келади, фазилатлар ўчиб, разолатлар зоҳир бўлади.\nАллоҳ таоло унинг Исломда тутган ўрнини Ўзининг улуғ Китобида баён қилиб берди, ҳатто баъзи ўринларда уни диннинг асли ва Исломнинг асоси бўлмиш иймондан ҳам муқаддам зикр қилди. Жумладан, қуйидаги оятда: «(Эй уммати Муҳаммад), одамлар учун чиқарилган умматларнинг энг яхшиси бўлдингиз. Зеро сиз яхши амалларга буюрасиз, ёмон амаллардан қайтарасиз ва Аллоҳга иймон келтирасиз» (Оли Имрон: 110).\nАмри маъруф ва наҳий мункарни иймондан ҳам муқаддам зикр қилинишидаги сир, бизнинг билишимизча, ушбу вазифанинг ғоят муҳимлиги ва унинг ортидан келадиган манфаатларни улканлиги бўлса керак. Хусусан, бизнинг асримизга келиб, мусулмонларнинг амри маъруф ва наҳий мункарга бўлган эҳтиёжлари ғоят кучайди. Боиси, ер юзини маъсиятлар қоплаб олди, аксар ўлкаларда ширк ва бидъатлар ёйилди.\nМусулмонлар Расулуллоҳ соллаллоҳу алайҳи ва саллам замонларида, саҳобалар замонида, салафи солиҳлар замонида ушбу вазифани уддасидан чиққан ва қойилмақом қилиб адо этган эдилар. Кейинги даврларда жаҳолат кўпайиши, илм озайиши ва кўпчиликнинг ғофиллиги сабабли ушбу улкан вазифага бўлган эҳтиёж яна-да ортди.\nБизнинг асримизга келиб, айтиб ўтганимиздек, ёмонлик ва фасод кенг ёйилгани, ботилга чақирувчилар кўпайгани ва яхшиликка чорловчилар камлиги туфайли унинг аҳамияти яна ҳам кучайди.\nШунинг учун ҳам Аллоҳ таоло ушбу муҳим вазифани адо этишга буюрган, унга тарғиб қилган, Оли Имрон сурасида эса ҳатто уни иймондан ҳам муқаддам зикр қилган: «(Эй уммати Муҳаммад), одамлар учун чиқарилган умматларнинг энг яхшиси бўлдингиз. Зеро сиз яхши амалларга буюрасиз, ёмон амаллардан қайтарасиз ва Аллоҳга иймон келтирасиз» (Оли Имрон: 110).\nОятдаги хитоб Муҳаммад соллаллоҳу алайҳи ва салламнинг умматларига қаратилган бўлиб, улар Аллоҳ ҳузурида энг яхши ва энг афзал умматдирлар. Саҳиҳ ҳадисда айтилганидек: «Сизлар етмишта умматнинг тўлдирувчисисизлар, сизлар улар ичида энг яхшиси ва Аллоҳ азза ва жаллага энг мукаррамисизлар».\nАллоҳ пайғамбарларни нега юборган?\nАмри маъруф ва наҳий мункар ўтган умматларда ҳам мавжуд эди, Аллоҳ таоло у билан пайғамбарларни юборди, у билан китобларни нозил қилди.\nМаъруфнинг асли-асоси Аллоҳнинг тавҳиди ва Унга бўлган ихлосдир.\nМункарнинг асли-асоси эса Аллоҳга ширк келтириш ва Ундан ўзгага ибодат қилишдир.\nБарча пайғамбарлар одамларни маъруфлар ичида энг улуғи бўлмиш Аллоҳнинг тавҳидига чорлаш ва мункарлар ичида энг каттаси бўлган Аллоҳга ширк келтиришдан қайтариш учун юборилганлар.\nБану Исроил бу борада сусткашлик қилгач ва ушбу вазифани зое қилгач, Аллоҳ жалла ва ало улар ҳақида шундай деди: «Бану Исроил орасидан кофир бўлган кимсалар Довуд ва Ийсо ибн Марям тилида лаънатландилар. Бунга сабаб уларнинг қилган исёнлари ва тажовузкор бўлганларидир» (Моида: 78).\nСўнг уларнинг бу исёнларини шундай изоҳлади: «Улар бир-бирларини қилган нолойиқ ишларидан қайтармас эдилар. Бу қилмишлари нақадар ёмон иш!» (Моида: 79).\nБуни уларнинг энг катта исёнлари ва тажовузлари деб атади ва юқоридаги оятни шу билан тафсир қилди. Бу эса мазкур вазифани тарк қилиш гуноҳи нақадар катта эканини англатади.\nАллоҳ жалла ва ало улардан бир умматни бу борада мақтаб, Оли Имрон сурасида шундай деди: «Аҳли китоб орасида сажда қилган ҳолларида тунлари Аллоҳнинг оятларини тиловат қиладиган тўғри йўлдаги кишилар ҳам бор. (Ўша зотлар) Аллоҳга ва охират кунига иймон келтирадилар, яхши амалларга буюриб, ёмон амаллардан қайтарадилар ва яхшилик қилишга шошиладилар. Ана ўшалар солиҳ бандалардандирлар. Улар қилган бирон яхшилик беркитилмайди (яъни зое бўлмайди). Аллоҳ тақводорларни билувчидир» (Оли Имрон: 113-115).\nАҳли китобнинг бу тоифасига амри маъруф ва наҳий мункар ишини зое қилган кимсаларга етган нарса (яъни лаънат) етмади ва Аллоҳ таоло уларни мақтади.\nҚуръоннинг Тавба сурасидаги бир оятда эса Аллоҳ субҳанаҳу ва таоло амри маъруф ва наҳий мункарни намоз ва закотдан муқаддам қилди, бу ҳам унинг шаъни нақадар муҳимлигини англатади.\nНима сабабдан ушбу вазифа муқаддам қилинди?\nАслида, амри маъруф ва наҳий мункар фарзи кифоя. Бироқ, шундай бўлгани ҳолда, ушбу оятда уни намоз ўқиш ва закот беришдан муқаддам қилинди. Аллоҳ таоло айтади: «Мўмин ва мўминалар бир-бирларига дўстдирлар. Улар яхшиликка буюрадилар, ёмонликдан қайтарадилар, намозни тўкис адо этадилар, закотни (ҳақдорларга) ато этадилар, Аллоҳ ва Унинг пайғамбарига итоат қиладилар. Ана ўшаларга Аллоҳ раҳм қилур. Шак-шубҳасиз, Аллоҳ қудратли, ҳикматлидир» (Тавба: 71).\nБу ерда амри маъруф ва наҳий мункарни намоздан муқаддам зикр қилди, ваҳоланки, намоз Исломнинг устуни ва икки шаҳодатдан кейинги энг катта рукни эди. Хўш, бунинг боиси нимада?\nШубҳасиз, унга бўлган ҳожатнинг катталиги ва уни адо этиш зарурати кучлилиги бунга асосий сабабдир. Уни адо этиш билан уммат тузалади, у билан яхшиликлар кўпаяди, унинг ортидан фазилатлар зоҳир бўлиб, разолатлар йўқолади, уммат яхши ишларда бир-бирига кўмакчига айланади, бир-бирига насиҳат қилади, Аллоҳ йўлида жиҳод қилади, барча яхшиликларга қўл уриб, барча ёмонликдан тийилади. Уни зое қилиш ва ундан ғофил бўлиш билан эса улкан мусибатлар ва кўп ёмонликлар ҳосил бўлади, уммат парчаланади, диллар тош қотади ё ўлади, разолатлар фош бўлади ва тарқалади, фазилатлар йўқолади, ҳақ зое бўлади, ботилнинг овози кўтарилади. Бу маъруфга буюрилмайдиган ва мункардан қайтарилмайдиган ҳар бир жойда, ҳар бир давлат, шаҳар ва қишлоқда бўлган воқеъ иш бўлиб, у ерларда разолатлар ёйилади, мункарлар зоҳир бўлади, фасод ҳукм суради. Ла ҳавла ва ла қуввата илла биллаҳ.\nАллоҳ субҳанаҳу ва таоло маъруфга буюриб, мункардан қайтарувчиларни, намоз ўқувчиларни, закот берувчиларни, Аллоҳ ва Расулига итоат қилувчиларни раҳмат аҳли (яъни Аллоҳнинг раҳматига ноил бўлувчилар) деб атади ва шундай деди: «Мўмин ва мўминалар бир-бирларига дўстдирлар. Улар яхшиликка буюрадилар, ёмонликдан қайтарадилар, намозни тўкис адо этадилар, закотни (ҳақдорларга) берадилар, Аллоҳ ва Унинг пайғамбарига итоат қиладилар. Ана ўшаларга Аллоҳ раҳм қилур. Шак-шубҳасиз, Аллоҳ қудратли, ҳикматлидир» (Тавба: 71).\nУшбу оят далолатига кўра, Аллоҳнинг раҳматига Унга итоат қилиш, Унинг шариатига эргашиш ва хусусан, амри маъруф ва наҳий мункар қилиш билан эришилар экан.\nАллоҳнинг раҳматига Қурайшдан ё Бану Ҳошимдан ё фалонийлар авлодидан бўлишдек насл-насаблар орқали, шунингдек қуруқ ва пуч орзу-умидлар билан эришиб бўлмайди. Унга мансаблар орқали, чунончи, подшоҳ ё мамлакат ҳукмдори ё вазир ё бошқа бирон мансабдор бўлиш билан эришиб бўлмайди. Унга мол-давлат ва тижоратлар билан, корхоналарнинг кўплиги ва шу каби инсонлар ичида эътиборли бўлган ишлар билан эришиб бўлмайди. Унга фақат Аллоҳга ва Расулига итоат қилиш ва шариатига эргашиш билан эришилади. Бу ишлар ичида энг улуғи, албатта, амри маъруф ва наҳий мункар қилиш, намоз ўқиш, закот бериш ва барча ишларда Аллоҳ ва Расулига бўйсунишдир. Ана шундай кишилар раҳмат аҳли саналадилар, ўшаларгина ҳақиқатан Аллоҳнинг раҳматидан умидвор бўладилар, ўшалар Аллоҳдан ҳақиқий қўрқадилар, уни ҳақиқий улуғлайдилар.\nГарчи ўзини Аллоҳдан қўрқадиган ва Ундан умидвор қилиб кўрсатса ҳам, Унинг буйруғини зое қиладиган ва қайтариғидан тийилмайдиган кимсадан ҳам золимроқ киши бўладими?!\nАллоҳни ҳақиқий улуғлайдиган, Ундан ҳақиқатан қўрқадиган ва умидвор бўладиган киши Унинг амрини бажо келтирувчи, Унинг шариатига эргашувчи, Унинг йўлида жиҳод қилувчи, амри маъруф ва наҳий мункар қилувчи киши бўлади.\nАллоҳ субҳанаҳу ва таоло Бақара сурасида айтади: «Иймон келтирган, (ватанларидан) ҳижрат қилган, Аллоҳ йўлида курашган зотлар — ана ўшалар Аллоҳнинг раҳматидан умидвордирлар. Аллоҳ мағфират ва раҳм-шафқат қилувчидир» (Бақара: 218).\nАллоҳ таоло иймон келтирган, жиҳод қилган ва ҳижрат қилган кишиларни иймонлари, жиҳодлари ва ҳижратлари сабабли Ўзининг раҳматидан умидвор қилди. У: «Катта қасрлар қурганлар, ё улкан тижорат эгаси бўлганлар, ё мансаблар эгаси бўлганлар, ё насл-насаблари юқори бўлганлар Аллоҳнинг раҳматидан умидвор бўладилар», демади, балки «Иймон келтирган, (ватанларидан) ҳижрат қилган, Аллоҳ йўлида курашган зотлар — ана ўшалар Аллоҳнинг раҳматидан умидвордирлар. Аллоҳ мағфират ва раҳм-шафқат қилувчидир», деди. Демак, раҳматдан умидвор бўлиш ва азобдан омонлик Аллоҳ ва Расулининг тоати билан, шу жумладан амри маъруф ва наҳий мункар қилиш билан бўларкан.\nИчларингизда бир уммат бўлсин...\nБошқа бир оятда Аллоҳ субҳанаҳу ва таоло нажотни яхшиликка даъват қилувчилар ва маъруфга буюриб, мункардан қайтарувчиларга чеклади: «Ораларингиздан яхшиликка (исломга) даъват қиладиган, ибодат-итоатга буюрадиган ва исён-гуноҳдан қайтарадиган бир жамоат бўлсин. Ана ўшалар нажот топувчилардир» (Оли Имрон: 104).\nЯъни, Аллоҳ таоло яхшиликка чорлаш, амри маъруф ва наҳий мункар қилиш сифатига эга кишиларни нажот топувчилар деб баён қилди. Маъно шуки, гарчи бошқа мўминлар ҳам агар бирон шаръий узр сабабли ушбу сифатлардан холи бўлсалар, нажот топувчи бўлсалар-да, мазкур сифат эгаси бўлганлар мукаммал ва тўла-тўкис нажот топувчи бўладилар.\nАммо, амри маъруф ва наҳий мункарни бошқа мақсад ва ғаразлар билан қиладиган, масалан риё, сумъа ё мол-дунё ё бошқа сабаблар учун қиладиган, ё эса маъруф ишлардан ўзини тортиб, мункар ишларни қиладиган кишилар энг нопок ва оқибатлари аянчли кимсалар бўлади.\n«Саҳиҳайн»да Усома ибн Зайд розияллоҳу анҳумодан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Қиёмат куни бир кишини олиб келиниб, дўзахга улоқтирилади. Ичаклари қорнидан чиқиб кетиб, улар атрофида тегирмон айлантираётган эшакдек айланиб юради. Жаҳаннам аҳли унга йиғилиб келиб: «Эй фалончи, сизга нима бўлди, яхшиликка буюриб, ёмонликдан қайтариб юрган эмасмидингиз ахир?», дейишади. «Ҳа, яхшиликка буюрардим-у, ўзим қилмас эдим, ёмонликдан қайтарар эдим-у, ўзим қилаверар эдим», дейди».\nИши сўзига тўғри келмаган кимсанинг ҳоли шу бўлади, Аллоҳ сақласин, уни дўзахга улоқтирилади, халойиқлар кўзи олдида шармандаи шармисор бўлади, жаҳаннам аҳли ҳам унинг ҳолидан ҳайрон бўлади, жаҳаннам ичида тегирмон тошини айталнитарётган эшакдек ичакларига ўралашиб айланади. Нима учун?! Чунки, у яхшиликка буюрарди, бироқ ўзи қилмасди, ёмонликдан қайтарарди, бироқ ўзи қилаверарди!\nШундан маълум бўлдики, яхшликка буюриш унга амал қилиш билан, ёмонликдан қайтариш эса ундан тийилиш билан бўлар экан. Бу ҳар бир мусулмон зиммасидаги вазифадир, бу Аллоҳ таоло Ўзининг Китобида баён қилган ҳамда тарк қилган кишиларни огоҳлантирган ва лаънатлаган улуғ вазифадир.\nИслом аҳли Роббилари азза ва жаллага итоат қилиб, Унинг амрига бўйсуниб, Унинг жазосидан сақланиш учун ушбу вазифани қадрлашлари, уни адо этишга шошилишлари ва уни ўзларига лозим тутишлари вожиб бўлади.\nАмри маъруф ва наҳий мункарнинг босқичлари\nРасулуллоҳ соллаллоҳу алайҳи ва салламнинг суннатлари ҳам бу ишни таъкидлаб, баён қилиб ва шарҳлаб келгандир. Мустафо соллаллоҳу алайҳи ва саллам саҳиҳ ҳадисда айтадилар: «Сизлардан ким бир мункарни кўрса, уни қўли билан ўзгартирсин. Агар қодир бўлмаса тили билан (ўзгартирсин), унга ҳам қодир бўлмаса қалби билан (ёмон кўрсин), мана шу иймоннинг энг заифидир» (Имом Муслим ривояти).\nДемак, ҳадис шариф амри маъруф ва наҳий мункарнинг учта босқичини баён қилиб берди:\nБиринчи босқич: Имкони бўлганида қўл билан инкор қилиш. Бу қўлида ҳукмронлик ва куч-қудрати бор кишилар қиладиган; маст қилувчи ичимликларни тўкиб ташлаш, беҳуда лаҳв асбобларини синдириб ташлаш, одамларга ёмонлик ва зулм қилмоқчи бўлган кишини бу ишидан тийиб қўйиш каби ишлар билан ёки кучи етган одамларни намозга мажбурлаш, Аллоҳнинг ҳукмига эргашишга зўрлаш билан бўлади.\nМўмин киши ўз аҳли ва оиласи билан ҳам шундай қилиши, фарзандларини агар гапи таъсир қилмаса, қўли билан Аллоҳнинг амрига итоат қилдириши ва Аллоҳ ҳаром қилган нарсалардан тийиб қўйиши лозим бўлади. Бошлиқ ё масъул шахс ё маҳалла оқсоқоли кабилар ҳам ўз икониятлари даражасида ана шундай ишларни бажаришлари вожиб бўлади.\nИккинчи босқич: Қўли билан қодир бўлмаса, тили билан буюради ва қайтаради, «Ҳой одамлар, Аллоҳдан қўрқинглар! Намоз ўқинглар, закот беринглар! Мана бу ишингиз мункар, уни қилманглар! Аллоҳ ҳаром қилган ишлардан тийилинглар! Ота-онангизга яхшилик қилинглар, қариндошлар билан яхши алоқа қилинглар!» каби сўзлар билан уларга амри маъруф ва наҳий мункар қилади, панд-насиҳат қилади, огоҳлантиради, уларнинг ишларини текшириб, тергаб туради. Буни чиройли услуб ва мулойимлик билан қилади. Расулуллоҳ соллаллоҳу алайҳи ва саллам айтганлар: «Аллоҳ ҳалим, ҳар бир ишда ҳалимликни яхши кўрувчи Зотдир» (Муттафақун алайҳ). У зот соллаллоҳу алайҳи ва саллам яна айтганлар: «Мулойимлик қай бир нарсада бўлса уни зийнатли қилади, қай бир нарсадан суғурилган бўлса уни айбли қилади» (Имом Муслим ривояти).\nЯҳудлардан бир жамоаси Расулуллоҳ соллаллоҳу алайҳи ва саллам ҳузурларига келиб: «Ассому алайка эй, Муҳаммад», дейишди. Яъни, салом бергандек бўлиб, сом-ўлим тилашди. Оиша розияллоҳу анҳо буни пайқаб, уларга: «Алайкумус-сом вал-лаъна», дедилар. Бир лафзда: «Сизларга Аллоҳнинг лаънати ва ғазаби бўлсин», дедилар. Шунда Расулуллоҳ соллаллоҳу алайҳи ва саллам: «Ўзнгизни босинг, эй Оиша! Аллоҳ мулойимдир, ҳар бир ишда мулойимликни яхши кўради», дедилар. «Ахир уларнинг сўзларини эшитмадингизми?!», сўрадилар Оиша розияллоҳу анҳо. «Менинг уларга айтган жавобимни эшитмадингизми?! Мен уларга «Ва алайкум» (яъни, ўзингизга ҳам бўлсин), деб жавоб бердим. Бизнинг дуоимиз ижобат қилинади, уларники эса йўқ», дедилар.\nУлар яҳудлар эди, шундай бўлса ҳам Расулуллоҳ соллаллоҳу алайҳи ва саллам уларни ҳидоятланиб қолишларига, ҳаққа бўйсунишларига умид қилиб, иймонга чорловчига ижобат қилиб қолсалар ажабмас деб юмшоқ муомала қилдилар. Амри маъруф ва наҳий мункарни муваффақиятли адо этувчи киши ана шундай бўлади, нотўғри иш қилаётган одамлар олдидан ўтганида мулойимлик билан муносиб сўзларни ва яхши лафзларни танлаб гапиради, ширин гап билан даъват қилади, агар баҳс-мунозара қилишса ё калондимоғлик қилишса, улар билан чиройли мунозара қилади. Аллоҳ таоло айтганидек: «(Эй Муҳаммад соллаллоҳу алайҳи ва саллам), Парвардигорингизнинг йўли — динига ҳикмат (донолик) ва чиройли панд-насиҳат билан даъват қилинг! Улар (сиз билан талашиб-тортишадиган кимсалар) билан энг гўзал йўлда мужодала — мунозара қилинг!» (Наҳл: 125), (Эй мўминлар), «Сизлар ахли китоб билан фақат энг чиройли йўсинда мужодала-мунозара қилинглар» (Анкабут: 46).\nАҳли китоб ким?. Улар яҳудлар ва насоролар, улар кофирлар.. Шундай бўлгани ҳолда Аллоҳ таоло: «Сизлар аҳли китоб билан фақат энг чиройли йўсинда мужодала-мунозара қилинглар, магар уларнинг орасидаги зулму-зўравонлик қилган кимсалар билангина (кескин муомала қилишингиз мумкиндир)», деди (Анкабут: 46).\nЯъни, улардан кимда-ким зулму тажовуз қилса ва ёмон гаплар гапирса, у билан энди чиройли йўлда мунозара қилишдан бошқа чорага ўтилади, Аллоҳ таоло айтганидек: «(Ҳар қандай) ёмонликнинг жазоси худди ўзига ўхшаган ёмонликдир» (Шуро: 40), «Бас, ким сизларга тажовуз қилса, сизлар ҳам уларга тажовузлари муқобилида тажовуз қилинг!» (Бақара: 194).\nЛекин, модомики мақом таълим, даъват ва ҳақни тушунтириб бериш мақоми бўларкан, мунозара гўзал йўсинда бўлмоғи лозим, чунки бу яхшиликка олиб борувчи энг яқин йўлдир. Суфён Саврий раҳимаҳуллоҳ айтганидек, буюрувчи ва қайтарувчи ўзи буюраётган ишида ҳам, қайтараётган ишида ҳам мулойим бўлиши, ўзи буюраётган ишида ҳам, қайтараётган ишида ҳам адолатли бўлиши, ўзи буюраётган ишни ҳам, қайтараётган ишни ҳам яхши билган бўлиши керак.\n«Саҳиҳ Муслим»да Абдуллоҳ ибн Масъуд розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Мендан аввал Аллоҳ таоло тарафидан юборилган ҳар бир Пайғамбарнинг фидойи (ёрдамчилари) ва асҳоблари бўлган. Улар ўз Пайғамбарларининг суннатини ушлаб, айтганига юришган. Пайғамбар асҳобларидан сўнг бошқалар ўрин эгаллади. Улар ўзлари қилмайдиган ишларни гапиришади. Буюрилмаган (нотўғри) ишларни қилишади. Кимда-ким бундай кимсаларга қарши қўли билан курашса, у мўминдир! Кимда-ким тили билан курашса, у мўминдир! Кимда-ким қалби билан курашса, у мўминдир! Бундан кейин хардал уруғичалик ҳам иймон йўқдир!».\nУшбу ҳадис ҳам юқорида ўтган Абу Саид ҳадиси каби аввал қўл билан, сўнг тил билан, охирида қалб билан инкор қилишни ифодалайди.\nПайғамбарлардан кейин уларнинг ортидан келган мазкур сифат эгалари бўлган кейингиларнинг ҳукмлари шудир. Яъни, уларни маъруфга буюрилади, мункардан қайтарилади, Аллоҳнинг ҳукмларини таълим берилади, бунда қўл билан, кейин тил ва охирида қалб билан кураш олиб борилади.\nҲоказо, Муҳаммад соллаллоҳу алайҳи ва салламнинг умматлари ичида уламолари, амирлари, фақиҳлари уммат ичида Аллоҳга бўлган даъватни, амри маъруф ва наҳий мункарни янгилаб туришлари, жоҳилларга таълим беришлари, адашганларга йўл кўрсатишлари, шаръий жазо ва таъзир чораларини қўллашлари лозим бўлади, токи одамлар тўғрилансинлар, ҳақни лозим тутсинлар, Аллоҳ ҳаром қилган ишлардан тийилсинлар.\nУсмон ибн Аффон розияллоҳу анҳу айтганлар: «Албатта, Аллоҳ таоло султон воситасида Қуръон воситасида жиловламаган нарсани жиловлайди». Умар розияллоҳу анҳудан ҳам шу мазмунда ривоят қилинган.\nБу ҳақ гапдир. Чунки, аксарият одамларга ҳар қанча далил-ҳужжат келтирманг, барибир бўйсунмайди. Лекин, агар султоннинг дарра ва қамоқ каби азоблар қамчиси келганида, дарҳол бўйсунади ва ботилини тарк қилади. Нима учун? Чунки, қалбида марази бор, иймони заиф ёки умуман иймони йўқ бўлади. Шунинг учун оят-ҳадислар билан таъсирланмайди, бироқ султоннинг қамчисидан қўрқиб, ножўя ишларидан тийилади, ҳаддида туради. Султоннинг ҳайбати алоҳида ўринга эгадир. Шунинг учун Аллоҳ таоло бандаларига қасос, шаръий жазо ва таъзирларни машруъ қилди. Чунки, бу жазолар ботилнинг ва ҳар турли зулмларнинг йўлини қирқади ва Аллоҳ таоло улар воситасида ҳақни барпо қилади. Бинобарин, бошлиқлар уларни барпо этишлари ва уларни барпо этадиган кишиларга ёрдам беришлари, одамларни ҳаққа мажбурлашлари ва ҳаддан ошмайдиган қилиб қўйишлари лозим. Шу билан одамлар ҳалокат жарига қулаб кетмайдилар, ботил оқимлар таъсирига тушиб қолмайдилар, шайтоннинг ёрдамчиларига ва лашкарига айланмайдилар.\nУчинчи босқич: Агар мўмин киши қўли ва тили билан инкор қилишдан ожиз бўлса, энди фақат дилга навбат етади, мункарни дили билан ёмон кўради ва мункар аҳли билан улфат бўлмайди. Абдуллоҳ ибн Масъуд розияллоҳу анҳудан ривоят қилишларича, у кишига бир одам: «Агар маъруфга буюрмасам, мункардан қайтармасам ҳалок бўламан», деганида, у киши: «Агар қалбинг маъруфни маъруф деб, мункарни мункар деб билмаса, ҳалок бўласан», деганлар.\nДуо мақбул бўлмаслиги ва нусрат берилмаслиги\nУшбу мавзумизга, яъни амри маъруф ва наҳий мункар мавзусига тааллуқли ишлардан яна бири қуйидаги ҳадисда ифода этилади. Расулуллоҳ соллаллоҳу алайҳи ва саллам айтганлар: «Аллоҳ азза ва жалла айтади: Дуо қилганингизда ижобат қилмайдиган, сўраганингизда бермайдиган, нусрат сўраганингизда нусрат бермайдиган бўлишимдан олдин маъруфга буюриб, мункардан қайтариб қолинглар!».\nҲузайфа ибн ал-Ямон розияллоҳу анҳудан ривоят қилинган ҳадисда Пайғамбар соллаллоҳу алайҳи ва саллам айтганлар: «Жоним Қўлида бўлган Зотга қасамки, сизлар ё яхши ишларга буюрасизлар ва ёмон ишлардан қайтарасизлар, ёки бўлмаса Аллоҳ таоло устингизга Ўзи тарафидан бир қаттиқ азоб туширади-да, ундан кейин дуо қилсангизлар дуоингизни ижобат қилмайди» (Имом Аҳмад ривояти).\nАмри маъруф ва наҳий мункар юқорида айтганимиздек, энг муҳим ишлардан. Имом Аҳмад, Абу Довуд ва Термизийлар Абдуллоҳ ибн Масъуд розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтганлар: «Бану Исроил маъсиятларга берилганида уламолари уларни қайтарди, бироқ улар маъсиятдан тийилмадилар. Шундан сўнг уламолар ҳам улар мажлисларида иштирок этадиган, улар билан бирга еб, бирга ичадиган бўлишди. Аллоҳ таоло улардан бу ишни кўргач, уларнинг қалбларини бир-бирига қарши қилиб қўйди. Сўнг уларни пайғамбарлари Довуд ва Ийсо ибни Марям тилида лаънатлади. «Чунки улар осий бўлиб, ҳадларидан ошган эдилар» (Бақара: 61)».\nБир лафзда: «Бану Исроилга илк нуқсон кириб келиши шундай бўлганди: бир киши бир кишига йўлиқиб, унга: «Эй фалончи, Аллоҳдан қўрқ, қилаётган маъсиятларингни тарк қил!», дерди. Кейин эртаси куни унга йўлиққанида унда кўраётган (маъсиятлар) уни у билан бирга ўтириш ва бирга еб-ичишдан тўсмас эди. Аллоҳ таоло улардан бу нарсани кўргач, қалбларига ноиттифоқликни солди, сўнг уларни лаънатлади».\nҲазир бўлайлик, бизга ҳам уларга етган нарса етиб қолмасин.\nЮқоридаги ҳадисларда келганидек, ушбу вазифани – яъни амри маъруф ва наҳий мункарни – эътиборсиз ташлаб қўйиш ва унга аҳамият бермаслик дуо мақбул бўлмаслиги ва нусрат келмаслиги сабабларидандир.\nШубҳасиз, бу жуда катта мусибатдир. Мусулмонларнинг ёрдамсиз ташлаб қўйилишлари, парчаланиб кетишлари, душманларини уларга ғолиб қилиниши, дуолари ижобат қилинмаслиги мана шу вазифани тарк қилишларига жазо ўлароқ келди. Ла ҳавла ва ла қуввата илла биллаҳ.\nАмри маъруф ва наҳий мункарнинг ҳукми\nГоҳида ушбу вазифа баъзи одамларга фарзи айн бўлади. Яъни, бир мункарни кўрса-ю, уни кетказишга ўзидан бошқа одам бўлмаса, имкони бўлган ўша одамга уни кетказиш вожиб (фарз) бўлади. Чунки, юқорида ўтган ҳадисда айтилдики: «Сизлардан ким бир мункарни кўрса, уни қўли билан ўзгартирсин. Агар қодир бўлмаса тили билан (ўзгартирсин), унга ҳам қодир бўлмаса қалби билан (ёмон кўрсин), мана шу иймоннинг энг заифидир» (Имом Муслим ривояти).\nАммо, агар жамоат бўлсалар, бу иш шаҳар ё қишлоқларида улар зиммасидаги фарзи кифоя бўлади, улардан қай бир киши уни кетказса, мақсад ҳосил бўлади ва ажрга эришади. Агар ҳаммалари тарк қилсалар, бошқа фарзи кифояларни тарк қилганда бўлганидек ҳаммалари гуноҳкор бўладилар. Агар ўша шаҳар ё қишлоқда фақат битта олим киши бўлса, имконияти даражасида одамларга таълим бериш, уларни Аллоҳга даъват қилиш, уларга амри маъруф ва наҳий мункар қилиш унинг зиммасига фарзи айн бўлади. Юқорида ўтган ҳадислар ва Аллоҳ таолонинг қуйидаги ояти шуни тақозо қилади: «Бас, кучларингиз етганича Аллоҳдан қўрқинглар» (Тағобун: 16).\nСабр қилиш ва ажрдан умидвор бўлиш\nАллоҳ таоло қайси бир олимни, даъватчини, маъруфга буюрувчи ва мункардан қайтарувчини сабрга, ажрдан умидвор бўлишга ва Аллоҳ учун ихлосли бўлишга муваффақ қилган бўлса, у киши тўғриликка муваффақ бўлибди, ҳидоятланибди ва Аллоҳ таоло уни манфаатли қилибди. Аллоҳ таоло айтганидек: «Ким Аллоҳдан қўрқса, У зот унинг учун (барча ғам-кулфатлардан) чиқар йўлни (пайдо) қилур. Ва уни ўзи ўйламаган томондан ризқлантирур» (Талоқ: 2, 3).\nАллоҳ таоло айтади: «Ким Аллоҳдан қўрқса (Аллоҳ) унинг ишини осон қилур» (Талоқ: 4).\nАллоҳ таоло айтади: «Эй мўминлар, агар сизлар Аллоҳга ёрдам берсангизлар (яъни Унинг йўлида жиҳод қилсангизлар), У зот ҳам сизларга ёрдам берур ва (жанг майдонида) қадамларингизни собит-барқарор қилур» (Муҳаммад: 7).\nАллоҳ таоло айтади: «Аср (вақти)га қасамки, (барча) инсон зиён-бахтсизликдадир. Фақат иймон келтирган ва яхши амаллар қилган, бир-бирларига Ҳақ (йўли)ни тавсия этган ва бир-бирларига (мана шу Ҳақ йўлида) сабр-тоқат қилишни тавсия этган зотларгина (нажот топувчидирлар)» (Вал-аср: 1-3).\nДемак, дунё-ю охиратда нажот топувчилар ва фойдага эришувчилар иймон, солиҳ амал аҳли ҳамда бир-бирларини ҳаққа ва сабрга тавсия қилувчилар экан.\nМаълумки, маъруфга буюриш, мункардан қайтариш ҳамда ҳаққа ва сабрга тавсия қилиш аслида, тақво жумласидан. Бироқ, Аллоҳ субҳанаҳу ва таоло зиёда изоҳ ва тарғиб бўлиши учун уни алоҳида хос зикр қилди.\nЯъни, ким амри маъруф ва наҳий мункар қилса, Аллоҳга даъват қилса ва бу иш устида сабр-матонат билан турса, у ана шундай улуғ сифатлар эгасига айланади ва шу сифатлар устида вафот этса, комил фойда ва абадий саодатга эришади.\nУшбу улуғ сифатларни лозим тутишни таъкидлаб, Аллоҳ таоло шундай дейди: «Яхшилик ва тақво йўлида ҳамкорлик қилингиз, гуноҳ ва ҳаддан ошиш йўлида ҳамкорлик қилмангиз! Аллоҳдан қўрқингиз! Шубҳасиз, Аллоҳнинг азоби қаттиқдир» (Моида: 2).\nАллоҳнинг динини яхши англаш\nАзиз биродарим! Маъруф ва мункарнинг нималигини билиш учун Аллоҳнинг динини яхши ўрганиш ва англаш, шундан кейингина ушбу улкан вазифага – амри маъруф ва наҳий мункарга киришмоқ лозим. Динни англаш ва уни яхши билиш саодат аломатларидан ва Аллоҳ таоло бандаларга яхшиликни истаганининг далилларидандир. «Саҳиҳайн»да Муовия розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганларидек: «Аллоҳ кимга яхшиликни ирода қилса, уни динда фақиҳ (олим) қилиб қўяди».\nБир кишининг илм ҳалқаларига қатнашаётганини, илм истаб, савол сўраётганини, динни ўрганиш ва англашга ҳаракат қилаётганини кўрсангиз, билингки, бу Аллоҳ таоло унга яхшилик ирода қилгани белгисидир. Пайғамбар соллаллоҳу алайҳи ва саллам саҳиҳ ҳадисда айтганларки: «Ким илм талабида йўл юрса, шу туфайли Аллоҳ унга жаннат йўлини осон қилиб қўяди». (Имом Муслим ривояти).\nИлм талаб қилиш ғоят эътиборли ишлардан ва Аллоҳ йўлидаги жиҳоддан саналади, у нажот сабабларидан ва яхшиликка далиллардан деб кўрилади. Илм талаб қилиш илм ҳалқаларига қатнашиш билан, фойдали китобларни мутолаа қилиш билан ёки хутба ва мавъизалар тинглаш, аҳли илмлардан сўраб-ўрганиш билан ҳосил бўлади. Шунингдек, у Қуръон ёдлаш билан ҳосил бўлади ва бу илмларнинг асосидир. Зотан, Қуръон ҳар бир илмнинг бошидир ва улкан асосидир, у Аллоҳнинг мустаҳкам арқонидир, у энг улуғ ва энг буюк китобдир, у эзгуликка етакловчи ва ёмонликдан тиювчи энг катта йўлбошчидир.\nҲар бир мўмин ва мўминага васиятим, Қуръонга эътибор берсинлар, уни тўла ёки имконият доирасида ёд олишга, уни (нг маъноларини билиб) тадаббур ва тафаккур қилишга ҳарис бўлсинлар. Зеро, унда ҳидоят ва нур бор. Аллоҳ таоло айтганидек: «Албатта, бу Қуръон энг тўғри йўлга ҳидоят қилур» (Исро: 9), «(Эй Муҳаммад соллаллоҳу алайҳи ва саллам, ушбу Қуръон барча одамлар) оятларини тафаккур қилишлари ва ақл эгалари эслатма-ибрат олишлари учун Биз сизга нозил қилган бир муборак Китобдир» (Сод: 29).\nАллоҳ таоло айтади: «Ахир улар Қуръон ҳақида фикр юритмайдиларми?! Балки дилларида қулфлари бордир, (шунинг учун у дилларга Қуръон нури етмаётгандир)?!» (Муҳаммад: 24).\nШундоқ экан, Аллоҳнинг Китобини тиловат қилишга, ёд олишга, тушунишга, унга амал қилишга, тушунмаган жойларини сўраб ўрганишга ҳаракат қилмоғимиз зарур.\nШунингдек, Расулуллоҳ соллаллоҳу алайҳи ва салламнинг суннатлари иккинчи ваҳий ва иккинчи асос саналади, у Аллоҳнинг Китобини тафсир қилувчи ва унга йўлловчидир.\nТолиби илм ва ҳар бир мусулмон киши имкони ва илмига қараб, уни ёд олиш ва такрорлашга аҳамият қаратиши, «Нававийнинг 40 ҳадиси», «Ибн Ражабнинг 50 ҳадиси»ни ёд олиши яхши бўлади, улар энг жомеъ ва энг фойдали ҳадисларни ўз ичига олгандир.\nШунингдек, Ҳофиз Абдулғаний ал-Мақдисийнинг «Умдатул-ҳадис» китоби ҳам илм бобидаги 400дан зиёдроқ энг саҳиҳ ҳадисларни жамлаган китобдир.\nЁки бўлмаса, Ҳофиз Ибн Ҳажарнинг «Булуғул-маром» китоби ҳам ўзи мухтасар, лекин улуғ ва фойдали китоб саналади, толиби илм агар ёд олса, кўп яхшиликни қўлга киритган бўлади.\nАқидага доир китобларни айтадиган бўлсак, Имом Муҳаммад ибн Сулаймон ат Тамимийнинг «Китобут-тавҳид» ва «Кашфуш-шубуҳот» асарлари кўп фойдали китоблардан саналади.\nШунингдек, шайхулислом Ибн Таймиянинг «Ал-ақидатул-восития» китоби ҳам аҳли сунна вал-жамоа ақидаси борасида ўзи мухтасар бўлса-да, фойдаси кўп яхши китоблар сирасига киради.\nШайх Муҳаммад ибн Сулаймон ат Тамимийнинг «Иймон» китоби ҳам улуғ китобдир, унда иймонга тааллуқли бўлган бир қанча ҳадисларни жамлаганлар. Толиби илмлар ушбу китоблардан ёки шунга ўхшаш бошқа китоблардан имкон қадар ёд олсинлар, шу билан бирга Қуръони каримни тиловат қилиш ва ёд олишга аҳамият қаратсинлар, илмли ва боамал бўлган уламолар ва мударрислардан ўқиб-ўргансинлар, Парвардигорларидан тавфиқ ва ёрдам сўрасинлар, бу ишда бўшлик ва ялқовлик қилмасинлар, вақтларини бекор кетказмасинлар, кеча-кундузларини бир неча қисмга бўлиб олсинлар:\nБир қисмини Қуръони карим тиловати ва тадаббурига;\nБир қисмини илм талаб қилиш, динда фақиҳ бўлиш, матнларни ёд олиш ва такрор қилишга;\nБир қисмини аҳли-оиласининг эҳтиёжига;\nБир қисмини намоз ва ибодатларига, зикр ва дуоларига ажратсинлар.\nТолиби илмларга «Нурун алад-дарб» эшиттиришини эшитиб бориш ҳам кўп фойдали бўлади. Зеро, ушбу эшиттиришда фазилат ва илм билан танилган бир гуруҳ уламоларнинг муҳим масалаларда тингловчилар саволларига жавоблари бериб борилади.\nАллоҳ таолодан Унинг гўзал исмлари ва олий сифатларини восита қилиб сўрайман, барча мусулмонларни фойдали илм ва солиҳ амалга муваффақ этсин, бизларга Ўзининг динини тушинтирсин ва унда саботли қилсин, ушбу улуғ вазифа – амри маъруф ва наҳий мункарни адо этишга барчамизни имкон ва тоқатимизга яраша насибадор айласин, мусулмонларнинг раҳбарларини ушбу вазифани чиройли адо этиш ва унда сабрли бўлишга муваффақ қилсин.\nАллоҳ таоло пайғамбаримизга, у зотнинг аҳли ва асҳобига ва уларга яхшилик билан эргашган кишиларга саловоту саломлар йўлласин.


«Таълим тизимидаги адолатсизликлар сабаб Ўзбекистондан кетганман». Ҳиндистонда яшаётган ва Болливудда роль ўйнаган қашқадарёлик йигит ҳикояси - Daryo\n09:09, 27.02.2021 76201\n«Таълим тизимидаги адолатсизликлар сабаб Ўзбекистондан кетганман». Ҳиндистонда яшаётган ва Болливудда роль ўйнаган қашқадарёлик йигит ҳикояси\n«Дарё» «Хориждаги ўзбекистонликлар» лойиҳаси доирасида хорижда ўқиётган, меҳнат фаолиятини олиб бораётган юртдошларимиз ҳаётини ёритишда давом этади. Лойиҳанинг бу галги қаҳрамони — тўрт йилдан бери Ҳиндистонда яшаётган Ўткир Алимов.\nЎткир Алимов Қашқадарё вилояти Нишон туманида туғилган. Ҳозир 31 ёшда. Ҳиндистондаги Халқаро Османиа университетида таҳсил олган. Рус, инглиз, турк ва ҳинд тилларида сўзлаша олади. Айни пайтда Нью-Деҳлидаги Twisting scoops компаниясида бренч менежер вазифасида фаолият юритиб келмоқда.\nФото: Ўткир Алимовнинг шахсий архивидан\nНоҳақликлар сабаб Ўзбекистондан кетганман\nОчиғини айтсам, болалигимдан чет мамлакатларига саёҳат қилишни орзу қилганман. Бироқ хорижга ўқишга кетишимга бу хоҳишларимдан ташқари, таълим тизимидаги адолатсизликлар, ноҳақликлар сабаб бўлган.\nУч йил кетма-кет ЎзДЖТУнинг журналистика йўналишига ўқишга топширганман. Одатда факультетда тестдан олдин ижодий имтиҳон ўтказилиб, абитуриентларнинг ёзган мақолалари, тайёрлаган радиоэшиттириш ёки кўрсатувлари ҳакамлар томонидан баҳоланарди. Олган балимиз эса университетга киришда муҳим роль ўйнарди.\nМени энг хафа қилгани, ҳар сафар ижодий имтиҳонга қанча кўп материалларимни (мақолалар, кўрсатувлар) олиб борсам ҳам, барибир паст баҳо қўйиб беришарди. Бироқ газетада иккита (уни ҳам биров ёзиб берган) мақоласи чиққан айрим «танка»си борларнинг баллари анча юқори бўларди.\nХуллас, кетма-кет омадсизликлардан сўнг хорижда кетишга қарор қилганман. Ўша пайтлари на инглиз, на рус тилини билардим. Дастлаб мазкур тилларни ўрганиш мақсадида 2013 йили Украинадаги Мариупол давлат университетининг «Хорижий тилларга тайёрлов» йўналишига ҳужжатларимни топширганман.\nБу йўналиш бир йиллик ўқув курси бўлиб, хорижий тиллар ўргатилиб, ўқув йили сўнгида тингловчиларга тил сертификати бериларди.\nБир йил давомида рус ва инглиз тилларини яхшилаб ўрганганман. Курсни тамомлаб, 2017 йили Ҳиндистоннинг Халқаро Османиа университетига ҳужжатларимни топширганман. «Халқаро иқтисодий муносабатлар» факультетига контракт асосида қабул қилинганман.\nМен таҳсил олган Османиа университети 1918 йилда ташкил этилган бўлиб, бугунги кунда олийгоҳда 23 мингдан ортиқ талаба таҳсил олади. Айни пайтда дунё университетларининг ТОП 1000 талик рейтингига киради.\nОлийгоҳда аниқ ва социал фанлар, механика, муҳандислик, энергетика, тиббиёт, юриспруденсия, халқаро муносабатлар, бизнес бошқаруви каби мутахассисликлар бўйича маҳаллий ва хорижлик талабалар таҳсил олади.\nҲиндистонга кўникишим осон кечмаган\nИлк марта Ҳиндистонга келганимда аэропортнинг ўзидаёқ бурнимга гуп этиб ғалати ҳид урилган.\nКўчаларда тозалик йўқ. Ҳатто мамлакат пойтахти Деҳлидан тортиб Гужоратгача деярли озодаликка эътибор берилмайди.\nБир марта Уттар-Прадеш штатига бориб, ит, сигир, маймун ва ҳатто чўчқаларни одамлар яшайдиган маҳаллада кўриб, ёқамни ушлаганман. Ҳайвонлар умуман аҳолидан қўрқишмас, баъзан улар бериб турадиган озуқаларни еб кун кечиришар экан. Ўша маҳаллада ҳам озодаликнинг «о» ҳарфи ҳам йўқ эди. Ҳатто бу ерда шунақа антиқа ҳидларга дуч келасизки, бурнингизни ёпсангиз ҳам, худди ичингизга кириб олгандай туюлади.\nБироқ, шу билан бирга, Деҳли, Гоа, Мумбай, Калкутта, Орисса, Ченнай, Керала, Амрицар, Пуна, Мадурай, Барейли, Канпур каби шаҳарларда диққатга сазовор, ҳайратлантирадиган жойлар кўп.\nҲиндлар табиатан вазмин, бироқ жуда дангаса халқ\nМамлакат аҳолиси ҳақида гапирадиган бўлсам, ҳиндлар жуда босиқ ва унча-мунчага асабийлашиб кетавермайдиган халқ. Катта йўл-трассаларда қанча сигнал чалинса ҳам, жаҳл қилиб ўтиришмайди. Индамай йўлида давом этаверишади.\nКўчада қайсидир ҳинддан ниманидир сўрамоқчи бўлсангиз, қўрққандай иккиланиб жавоб беради. Айниқса, хорижлик эканлигингизни билиб қолса.\nҲамма ерда бўлгани каби Ҳиндистонда ҳам ўғри, босқинчилар учраб туради.\nАйниқса, Мумбай, Пуна, Ченнай томонларда бундай инсонларга кўп гувоҳ бўласиз. Баъзан ҳатто полиция нозирлари ҳам уларга бепарводек туюлади. Шу сабабли кечки соат 12:00 дан кейин кўчаларда юриш бироз хавфлироқ.\nАксарият ташкилотларда иш вақти асосан кундузги соат 11:00 да бошланади ва 17:00 ларда тугайди. Очиғи, ишни жуда секин бажаришлари унчалик ёқмайди. Баъзан ҳиндлар намунча дангаса халқ бўлишмаса, деб ўйлаб қоламан.\nҲиндлар ўз мамлакатларини жуда яхши кўради. Лекин кези келганда ҳукуматга қарши норозилик намойишларини ҳам уюштириб туришади.\nВокзаллар, автобус бекатларида уйи йўқ бечораларни кўп учратасиз. Уларнинг орасида қариялар, аёллар ва ҳатто ёш болалар ҳам бор.\nМактаб таълими асосан пуллик бўлиб, кўп камбағал оила фарзандлари иложсизликдан ўқиёлмайди.\nҲиндистон — хорижлик талабалар ўқиши учун арзон мамлакат\nЧунки бу ерда талаба сифатида ҳам ўқиб, ҳам ишлаш анча қулай. Масалан, талабалар турар жойи ойига ўртача 30 доллар атрофида. Контракт нархлари эса университетига ва йўналишига қараб, йилига 400 доллардан бошлаб 4000 долларгача баҳоланади. Менинг бир йиллик контрактим 1200 доллар атрофида эди.\nМаҳаллий транспорт (рикша, такси)га ойига ўртача 15-20 доллар, озиқ-овқат ва қўшимча харажатлар учун 50 доллар сарфлаш мумкин.\nТалабалар маҳаллий қонун-қоидалар бўйича ҳафтасига 20 соат ишлаши мумкин.\nАгар хорижий тилларни билса, касалхоналарда таржимон сифатида, меҳмонхона ва ресторанларда ишлаш мумкин. Талабалик пайтимда мен ҳам йирик супермаркетларда, шифохоналарда гидлик қилиб пул топганман.\nАйни пайтда университетни тамомлаб, Twisting scoops компаниясида бренч менежер бўлиб ишлаяпман. Ойлик даромадим 50,000 рупий, яъни 700 доллар атрофида.\nҲиндистонда ўқимоқчи бўлсангиз агар...\nҲиндистон давлатига ўқишга келмоқчи бўлган ёшларга маслаҳатим, аввало, инглиз тилини чуқур ўрганинг. Сабаби бу ердаги нуфузли университетларда дарслар асосан инглиз тилида ўтилади.\nБундан ташқари, жамоат жойларида, транспортларда юрганда кўпчилик ҳиндлар инглиз тилини билади. Ҳинд тилини келгандан сўнг қўшимча тарзда ўрганиб олса ҳам бўлади.\nУниверситетлар IELTS’дан бакалавр учун 5,5, магистратурага эса 6 ёки 6,5 балли гувоҳнома сўрайди.\nБу ерга асосан тиббиёт, ахборот технологиялари, муҳандислик соҳалари бўйича ўқишга келган талаба кучли мутахассис бўлиши табиий. Боиси мамлакатнинг мазкур соҳаларга эътибори жуда юқори.\nЭнг муҳим маслаҳатим, ICCR дастури орқали Ҳиндистонга грант ютиш мумкин. Бу ҳақда Тошкентдаги Лал Баҳадур Шастри номидаги маданият марказидан батафсил маълумот олиш мумкин.\nБолливудда роль ўйнадим\nБолалигимдан адабиётга меҳрим баланд. Шеърлар, ҳикоялар ёзиб тураман. Бу йўналишда бир қатор натижаларга ҳам эришганман. Хусусан, Украина, Россия, Туркия, Ҳиндистон, Непалда ўтказилган бир қатор конференция, фестивалларда қатнашиб, салмоқли ютуқларни қўлга киритганман.\nНокамтарликка йўйманг-у, лекин мени ҳатто Болливуд фильмларидаги эпизодик ролларга таклиф қилишган.\nЖумладан, Амитабх Баччан иштирокидаги Syee Ra тарихий фильмида британиялик аскар, Шрадҳа Капур билан Saaho жангари фильмида полиция зобити ролларини ижро этганман.\nKGF. Chapter 2 фильмида эса Санжай Датт билан кема экипажи аъзоси ролини ўйнаш насиб қилган. Энг қизиғи, Мумбайга борганимда актёр Сунил Шеттидан интервью олганман.\nЎзбекистонга қайтиб, оила қурмоқчиман\nОилада тўрт фарзандмиз. Икки синглим ва бир укам бор. Отам энергетика соҳасида кўп йиллар фаолият юритиб, ҳозир нафақага чиққанлар. Онам эса давлат ташкилотида ишлайди.\nСингилларим яхши жойларга келин бўлишган. Ҳозир фарзандлар тарбияси билан банд. Укам эса менга яқин соҳани танлаб, айни пайтда Миллий университетда таҳсил олмоқда.\nҲали оила қурмаганман. Иншааллоҳ, бу йил Ўзбекистонга қайтиб, уйланиш ниятидаман.\nОрзуларим Ўзбекистон билан боғлиқ\nНасиб қилса, бу йил ёзда Ўзбекистонга қайтиб, бутун фаолиятимни ватанимда давом эттирмоқчиман. Ўзбекистонда соҳам бўйича кўпгина ютуқларга эришаман деб ўйлайман. Боиси бу ерда менежерларга талаб жуда катта. Меҳмонхона бизнеси дейсизми, озиқ-овқат саноати, ишлаб чиқариш, ҳатто давлат бошқарувида ҳам ишлаш мумкин.\nХудо хоҳласа, Тошкентга борибоқ Ташқи ишлар вазирлигига ишга кириш учун ҳужжатларимни топширмоқчиман. Ўйлайманки, ватанга қайтишим нафақат ўзим, балки Ўзбекистон учун ҳам фойдали бўлади.\n20:58 Бугун 873\nШон-шараф хиёбонида ўз исми абадийлаштирилишини рад этган Голливуд юлдузлари (фото)\n20:49 Бугун 1318\nПитер Ҳюистра: «Шаржа»га қарши ўйинда ғалаба учун майдонга тушамиз»\n20:48 Бугун 2774\nФото: Сурхондарёда яшайдиган рус ва корейс ҳожи оналар\n20:34 Бугун 3827\nСоғлиғи ёмонлашган Навальний ва жаҳон матбуоти, Кастро эрасининг якуни, Чехиядаги рус жосуслари, Путиннинг Валдайдаги навбатдаги махфий қасри. Жаҳон ҳафта ичида\n15:16, 18.04.2021 110523\n22:15, 17.04.2021 105533\n23:58, 17.04.2021 98928\n10:34, 18.04.2021 78693\nЎзбекистонда коронавирус 2021 йилги янги антирекордни ўрнатди — бир кунда 342 кишида касаллик аниқланди. Қурбонлар сони икки нафарга кўпайди


Закот олувчининг вазифалари | Azon.uz - Ахборот-таҳлилий портал\n04:00 14.06.2018 955\nЗакотни олувчи Қуръонда зикр қилинган саккиз тоифадан бири бўлиши лозим. Унинг зиммасида бир неча вазифа бор:\n1. Аллоҳ таоло уни ғамга солган нарсани бартараф қилиш учун закотни унга беришни буюрганини фаҳмласин ва барча ғамини йиғиб, битта ғамга – Аллоҳ таолонинг розилигини топишга айлантирсин.\n2. Берувчига ташаккур айтиб, унинг ҳаққига дуо қилсин. Лекин бу дуоси сабабнинг шукри миқдорида бўлсин.\n«Расулуллоҳ соллаллоҳу алайҳи васаллам: «Одамларга ташаккур қилмаган кимса Аллоҳга шукр қилмас», дедилар».\nАҳмад ва Термизий ривоят қилган. Термизий: «Бу ҳадис ҳасан, саҳиҳ», деган.\nБерилган нарса оз бўлса, уни оз санамаслик шукрнинг тугал бўлишидандир. Берилган нарсани ёмонламаслик, айбини беркитиш керак. Буларнинг ҳаммаси неъматни Аллоҳ таолодан деб билишга зид эмас. Воситани восита деб билмаслик жоҳилликдир. Воситани асл деб билиш эса мункирликдир.\n3. Ўзига берилган нарсага эътибор берсин, ҳалол бўлмаган нарсани мутлақо олмасин, чунки бир киши бировнинг молидан закот чиқарса, бу нарса закот бўлмайди. Агар шубҳали нарса бўлса, ўзини олиб қочсин. Иложсиз қолгандагина ҳожатига ярашасини олсин.\n4. Ўзига мубоҳ бўлган миқдорда олсин, ҳожатидан кўпини олмасин. Агар қарздор бўлса, қарзидан ортиғини олмасин.\n("Мўминнинг нажоти" китобидан)\nЗакотга ажратган пулимни иккита мискин оилага ун, ёғ ва пул шаклида берсам бўладими?\n19:00 23.05.2019 1610\n12:00 21.05.2019 588\n15:39 06.05.2019 1426\nЗакот беришнинг энг яхши вақти\n19:30 13.04.2019 1285\n10:25 12.03.2019 187\n20:00 14.06.2018 616


Европа Чемпионлигини қўлга киритган бошқа миллат вакилларидан тузилган рамзий жамоа! Улар орасида Африка, Жанубий Америка ва Ўзбекистонда туғилган футболчилар ҳам бор?!\n9 июнь, 2021, 00:31\nТеглар:Оливер Кан | Пепе | Патрик Виейра | Нани\nSPORTS.uz Европа чемпионати ҳақидаги қизиқарли маълумотлар билан ўртоқлашишда давом этади.\nОртда қолган 15 мусобақада 10 терма жамоа ғолиблик шоҳсупасига кўтарилган. Германия ва Испанияда 3 тадан олтин медалга эга бўлган бўлса, Франция икки бор қитъада тенгсиз деб топилган. СССР, Чехословакия, Нидерландия, Дания, Греция ва Португалия бир маротабадан чемпионликни нишонлаган.\n2004 йилда Греция терма жамоаси билан сенсацион равишда турнирда тенгсиз бўлгани ёдингиздан кўтарилмагани аниқ. Юнонларнинг «олтин авлоди» сафида Ўзбекистонда туғилган Димитриос Пападопулос бўлганидан хабарингиз борми? Жиззах вилоятидаги халқ тилида «Гагарин» деб юритилувчи шаҳарчада дунёга келган. 7 ёшга тўлгач, оиласи билан Грецияга кўчиб кетади.\nЕвропа чемпионатида ҳар доим ҳам ғолиблар шу давлат вакили бўлавермайди. Улар орасида Африка, Осиё ва бошқа қитъаликлар ҳам мавжуд. Хўш, улар ким ва асл ватани қаер? Бугун шу саволларга жавоб беришга қодир ўзига хос рамзий терма жамоани эътиборингизга ҳавола этмоқчимиз.\nОливер Кан (Латвия) - 1996 йилги Европа чемпионати ғолиби\nТаниқли посбонни танимаган футбол мухлиси бўлмаса керак. У аллақачон немис футболининг бир бўлагига айланганига қарамай, отаси асли латвиялик. Унинг бувиси Липея шаҳрида дунёга келган. Шундай экан, латвияликлар Оливер Кан билан бемалол фахрланиши мумкин.\nМарсель Десайи (Гана) - 2000 йилги Европа чемпионати ғолиби\nФранция терма жамоаси сафида ЖЧ ва қитъа биринчилигида ғолиб чиққан футболчи Аккра шаҳрида таваллуд топган. Болакайга Оденке Аббей исми берилади. Оденке 4 ёшга тўлганида, унинг онаси француз дипломатига турмушга чиқади ва Европага кўчиб ўтади. Ганалик Аббей кўп ўтмай Марсель Десайига айланади.\nПепе (Бразилия) - 2016 йилги Европа чемпионати ғолиби\n3 маротаба ЕЧЛда зафар қучган йигит Португалия термасининг чинакам етакчиси, аммо у Жанубий Америкада туғилган. Тўлиқ исми Кеплер Лаврен Лима бўлган ўспирин Европага кичик Масейра шаҳридан кўчиб келади. Португалия терма жамоаси сафида бундай маршрутни босиб ўтганлар етарлича, бироқ Пепе улар орасидаги энг омадли танлов. У 38 ёшда ҳам терма жамоанинг асосий суянчиғи саналади.\nДанилу Перейра (Гвинея - Бисао) - 2016 йилги Европа чемпионати ғолиби\nПСЖ футболчиси Ғарбий Африкада туғилган бўлсада, футбол оламига ортиқча муаммосиз кириб келди. Данило 5 ёшга тўлганида, оиласи Португалияга кўчиб келди. Қаҳрамонимиз 7 ёшида «Бенфика» клуби академиясига қабул қилинди. Кейин нималар бўлганидан хабарингиз бор.\nПатрик Виейра (Сенегал/ Кабо-Верде) - 2000 йилги Европа чемпионати ғолиби\n«Арсенал» ва француз футболи афсонаси 8 ёшга қадар Африка қитъасида истиқомат қилган. Сенегалда туғилган бўлсада, у Кабо-Верделиклар билан катта бўлди. Патрик «учранглилар» сафида қўлга киритиш мумкин бўлган барча совринларга эга чиқди. Кучли бешликдаги деярли барча чемпионатларда тўп сурди. Ҳозир дунёнинг энг бадавлат спортчиларидан бири саналади.\nМаркос Сенна (Бразилия) - 2008 йилги Европа чемпионати ғолиби\nЛуис Ароганеснинг «топилмаси» босиб ўтган йўл сизни ҳайрон қолдириши аниқ. Қаҳрамонимиз 26 ёшга қадар Бразилияда тўп сурган. 2002 йилда «Сан-Каэтано» клуби таянч ярим ҳимоячисини «Вильярреал» Испанияга олиб келди. Унинг трансфери учун «сариқ сувости кемаси» 600 минг евродан воз кечди. Луис Араганес 2006-2008 йиллар оралиғида терма жамоа бошқарувини ўз ҳолига олгач, Сенна тез-тез терма жамоадан таклиф олишни бошлади. Маркос «қизил фурия»нинг ижодкор ярим ҳимоячилари эркин тўп суриши учун таянч зонасида «жанг» олиб борди. Якунда, ўз фаолиятидаги энг нуфузли совринга эга чиқди.\nУильям Карвалью (Ангола) - 2016 йилги Европа чемпиони\nАфрикада туғилган яна бир амалдаги Европа чемпиони билан танишинг. Португалия давлатининг собиқ мустамлакаси бўлган Анголадан келган йигит қисқа муддатда барча орзусига етишди. Оиласини қашшоқликдан қутқарди, футбол билан шуғулланишда давом этди.\nЮрий Жоркаефф - (Арманистон) - 2000 йилги Европа чемпиони\nЮрий Франция терма жамоаси билан Патрик Виейра сингари барча совринларни ютиб олган. Унинг отаси ҳам футболчи бўлиб, «учранглилар» сафида 48 ўйин ўтказган. Солиштирадиган бўлсак, Юрийнинг натижаси анча яхшироқ: 82 ўйинда 28 гол.\nЎзининг шедевр голлари билан тарихда қолган футболчининг отаси польяк. Онаси эса, арманистонлик. Биринчи жаҳон уриши чоғида, Францияга кўчиб ўтади. Шу ерда, турмуш ўртоғи билан танишади. Шунга қарамай, Юрий ўзини арман миллатига мансуб эканлигини яшириб ўтирмайди.\n«Менинг юрагимда арман халқи алоҳида ўрин эгаллайди. Танамда тоғликлар қони оқаётганидан фахрланаман. Бувам Гаро Оганянни яхши эслайман. Шу боис, ўғлимга Оган деб исм қўйганман. Катта ўғлимнинг исми Арам. У ҳам мен сингари ўзини арман халқи вакили деб ҳисоблайди.»\nЗайниддин Зидан (Жазоир) - 2000 йилги Европа чемпиони\nБарча замонлардаги энг кучли техника эгаси саналган футболчи Францияда ёруғ дунёни кўрган, аммо асли қаерлик эканлигини унутгани йўқ. Бир неча ўн йиллардан бери, у ота-онаси билан биргаликда Жазоирга ташриф буюради, хайрия компаниялари ўтказади, Жазоирнинг мундиалдаги ўйинларини томоша қилиш мақсадида стадионга ташриф буюради. Энди эса, Европа биринчилигида Карим Бенземага мухлислик қилиши аниқ.\nНани (Кабо-Верде) - 2016 йилги Европа чемпиони\n«Манчестер Юнайтед»да Роналду сингари порлаган, терма жамоада у билан биргаликда «кўҳна қитъа»да тенгсизга айланган Нани ҳам асли Африкадан. Унинг болалиги Кабо-Верденинг пойтахти Преада ўтган. Лиссабонга кўчиб ўтгач, болакай катта қийинчиликларни енгиб ўтди. Каламушлар билан тўла уйда истиқомат қилган бўлсада, орзуси сари интилишдан бир сония ҳам тўхтагани йўқ.\nФредди Бобич (Словения/Хорватия)\n1995/96 йилги мавсумда Фредди «Штугарт» сафида Бундеслиганинг энг яхши тўпурарига айланди. Шу боис, уни «бундесманшафт» «Евро-1996»га олиб кетди. Тўғри, қаҳрамонимиз мусобақада айтарли из қолдиргани йўқ. 3 ўйинда захирадан тушди. Шунга қарамай, ундан олтин медални ҳеч ким олиб қўйгани йўқ. Фамилиясининг ўзи болқонлик эканлигини айтиб турган йигит Словениянинг Марибор шаҳрида улғайган. Отаси Словениялик бўлса, онаси Хорватиядан эди.


“Чегара билмас шифокорлар” шифохонасига берилган зарба қурбонлари 23 нафар бўлди\n10:39 / 24.10.2015\n3 октябрь куни Афғонистоннинг Қундуз шаҳрида жойлашган “Чегара билмас шифокорлар” ташкилоти шифохонасига хатолик туфайли берилган зарба қурбонлари сони 23 нафарни ташкил этди. Бу ҳақда ташкилот сайтида хабар берилди.\nШу тариқа, ташкилот бу ҳужум туфайли яна бир ходими ҳалок бўлганини тасдиқлади.\n3 октябрь куни АҚШ самолёти бу шифохона биносини жангарилар базаси сифатида гумон қилиб, ҳаво зарбасини амалга оширган, натижада 13 шифокор ва ҳамшира, шунингдек 10 нафар бемор ҳалок бўлган. Қурбонларнинг 3 нафари болалар эди.\nШунингдек, ўнлаб кишилар жароҳатланган.\nПентагон, НАТО ва Афғонистон бу воқеа бўйича текширувлар олиб бормоқда.


Ўзбекистонлик муҳожирлар Приморьедаги шифохона ходимларига миннатдорлик сифатида палов тайёрлашди\nШифокорлар учун иккита қозонда 15 кило девзира гуручидан байрам палови дамланди.\nЎзбекистон фуқаролари Дальзавод юқумли касалликлар шифохонаси ходимларига миннатдорлик сифатида 150 порциядан ортиқ палов тайёрлаб тарқатди. Бу ерда COVID-19га чалинган беморлар даволанаётган бўлиб, улар орасида меҳнат муҳожирлари ҳам бор.\nУшбу ташаббусни «Адолат» ўзбеклар ва ўзбекистонликлар жамоат ташкилоти кўтариб чиқди.\n«Тиббиёт ходимларига осонмас. Ўзим 15 йил шу касбда ишлаганман, 10 йил Ўзбекистонда тез ёрдамда ва 5 йил Россиядаги хусусий клиникада. Биз фаолларимиз билан маслаҳатлашдик ва приморьелик шифокорларга миннатдорлик сифатида палов тайёрлашга қарор қилдик», – дейди «Адолат» ўзбеклар ва ўзбекистонликлар жамоат ташкилоти раиси Баҳодир Нураков.\nТашаббусни Дальзавод шифохонаси бош шифокори Елена Новицкая қўллаб-қувватлади. Унинг сўзларига кўра, бу шифокорларнинг руҳини кўтаришга ёрдам беради.\n“Дальзавод шифохонасида беморлар миллатига қараб ажратилмайди. Бу ерда Ўзбекистон, Вьетнам ва бошқа давлатлар фуқаролари даволанади. Хорижликларга тиббий ёрдам уларда тиббий суғурта бор-йўқлигидан қатъи назар, бепул кўрсатилади”, дейди у.\nҚайд этилишича, байрамона палов тайёрланишига кўплаб кишилар ва ташкилотлар ўз ҳиссаларини қўшган. Улар орасида Приморьеда ошпаз, қурувчи, ҳайдовчи бўлиб ва бошқа касбларда ишлаётган ўзбекистонликлар бор.\nЎзбекистонда энг қиммат ош қаерда тайёрланяпти?


Тошкентнинг янги туманида суд ташкил этилади\n21.01.2021 12:54 0 1564\n«Тошкент шаҳри таркибида Янгиҳаёт тумани ташкил этилиши муносабати билан суд тизимини такомиллаштириш чора-тадбирлари тўғрисида»ги Президент Фармони (ПФ-6143, 20.01.2021 й.) қабул қилинди.\nФармонга мувофиқ, Тошкент шаҳрида Янгиҳаёт тумани ташкил этилиши муносабати билан Жиноят ишлари бўйича Янгиҳаёт туман суди ташкил этилади.\n➖ Фуқаролик ишлари бўйича Яккасарой туманлараро суди;\n➖ Тошкент туманлараро иқтисодий суди;\n➖ Тошкент туманлараро маъмурий судининг юрисдикция ҳудудига киритилади.\nЖиноят ишлари бўйича Сирғали, Мирзо Улуғбек туман (Тошкент шаҳри) ҳамда Каттақўрғон шаҳар (Самарқанд вилояти) судларининг биттадан судья ва биттадан судья ёрдамчиси штат бирликлари Жиноят ишлари бўйича Янгиҳаёт туман судига ўтказилиши белгиланди.\nЭслатиб ўтамиз, Президентнинг тегишли қарори билан Тошкент шаҳри таркибида Янгиҳаёт тумани ҳокимлиги ташкил этилган.\nҲодиса 19/02, 09:54\nЎқитувчига тарсаки туширган бувига нисбатан судга даъво аризаси киритилади\nҲуқуқ 15/02, 18:05\nПолвонов вилоят «ГАИ»лари билан гаплашиб олди\nҲуқуқ 14/02, 18:06\nҚорақалпоғистон Республикаси судининг раиси сайланди


HAYOT KO'ZGUSI GAZETASI - Соҳиби даврон бўлдик\nПрезидентимизнинг “Ўзбекистон Республикаси давлат мустақиллигининг йигирма беш йиллик байрамига тайёргарлик кўриш ва уни ўтказиш тўғрисида”ги қарори қалбларга ғурур, ифтихор ва шукроналик туйғуларни бағишлади\nБугунги ёшларга қараб туриб, беихтиёр хавасимиз келади. Улар бир нечта тилда бемалол гаплашадилар. Комьпютер технологияларини мукаммал эгаллашган, ўз устларида тинмай ишлашлари, изланишлари учун имкониятлар бисёр. Ҳа, бугуннинг ёшлари ҳавас қилса арзигулик, улар мустақиллик имконларидан баҳра олган ҳолда улғайдилар. Истиқлолдан олдинги давр қийинчиликлари ҳақида ўқиб, ёхуд кексалар ҳикояларидан эшитиб биладилар.\nЁши катталар эса....Улар орасида дили яралар кўп. Мустабид тузум зарбаларидан қалби заҳа еганлар “бу кунларнинг ўтгани рост бўлсин” дея такрор-такрор гапириб шукрона айтадилар. Не кунларни бошларидан кечирганлари бир яратганга, бир ўзларига аёндир.\nТуманимиз қишлоқларидан бирида Бибижон момо деган аёл яшаб ўтган. У юртимиз истиқлолга эришганида 100 ёшдан ўтган эди. Ақли теран, фикри тиниқ момо билан тасодиф туфайли танишиб, суҳбатлашгандик. У турмуш ўртоғи 30-йилларда “халқ душмани”га айлантирилиб қамалганини, аслида ҳеч қандай айби бўлмаганини, қаерлардадир бежаноза, бекафан кўмилганини армон билан гапириб ўтирди. Катта ўғли вояга етмаган бўлса-да, “оиламиз шаънига тушган доғни жангда мардлик кўрсатиб юваман” дея урушга отланиб, бедарак кетганини эслаб йиғлади. “Аллоҳга шукур кейинги фарзандларимдан невара, чевара кўрдим, бироқ бир неварам афғон урушига кетиб қайтмади, ҳаётимда қувончдан кўра кўпроқ ғам кўрдим” дея ўкинди. Бу бир инсоннинг бошидан кечирганлари ...Унга ўхшаб куйганлар озми?\nХива шаҳрида яшовчи бир қариндошимиз бўларди. Уларникига борганимизда бир хона тўла бешик, ҳайратланиб сабабини сўрасак, “қўшнимиз бешик ясайди, бизникига келтириб , яшириб қўйиб сотади, ҳукумат одамлари кўрса устидан иш очишади, ортиқча пул топаяпсан деб азоб беришади” деган гапларни эшитганмиз. Бугунги кунда ўша одамнинг фарзандлари ҳунарманд бўлиб кетишган, бешик, сандиқлар ясаб, эмин-эркин бозорга чиқазиб ўтиришибди.\nҲа, ёши катталар кўп нарсаларга гувоҳ бўлишган. Кимларнидир олдида ўз тилида эмас, бегона тилда ҳисоб беришга мажбур бўлганлар.\nЯна бир оилани биламан. Отаси халқ душмани деб қамалган, ўзи эса Гдлян гуруҳи томонидан кўзбўямачиликда айбланиб, “пахта иши, ўзбеклар иши” деган тамғалар остида жиноий жавобгарликка тортилган эди. Истиқлол туфайли отанинг номи ўғилнинг ўзи оқланди. Бугунги кунда невара-чеваралар камида учта чет тилини ўрганиб, катта даргозларда, катта лавозимларда ишламоқдалар. Истиқлол туфайли халқимизнинг қадди тикланди, руҳи ўсди, мамлакатимиз юксакликка юз тутди. Ҳар бир инсон “Ким эдигу ким бўлдик?” дегакн саволга юрак нидоси ила жавоб топа бошлади. Бугун атрофимиздаги кўркам иморатларга суқланамиз, дилимиз яйрайди. Вилоятимиздаги аеропорт вокзалимиз, кўркам кўчаларимиздан ғурурланамиз. Иморатларимизни кўриб чет элликларнинг ҳаваси келаётганини юзларидан кўриб янада шодланамиз.\n25 йиллик бизга кўп нарса берди. у тарих зарварақлари ичра балки сезилмас фурсатдир. Бироқ, халқимиз учун асрларга арзигулик ютуқ, муваффақиятлар олиб келди.\nМустақиллик ёшлари қандай бахтли! Улар адолатсизлик, ғараз нима эканлиги, ноҳиқ камситилишни билмайдилар, бағирлари бутун, мақсадлари улуғ. Орзулари йўлида тўсиқлар йўқ. Олам сари, иқбол сари, истиқбол сари парвоз қилмоқдалар. Уларга суянч, таянч бўла оладиган улуғ Ватани, ўзлигини англатадиган, аждодлари ила бемалол ғурурлана оладиган халқи бор. Шоир айтганидек:\nЎтдик не суронлардан,\nБош эгмай бўронлардан,\nКим эдигу ким бўлдик,\nСоҳиби даврон бўлдик!


СБХ / 2019 йил / № 32 / Нуқтаи назар\nКейинги вақтларда ҚҚС бўйича имтиёзларни бекор қилиш ва унинг ставкасини пасайтириш масалалари тез-тез муҳокама қилинмоқда. Фикр-мулоҳазалар кўп. Айримлар солиқ ставкасини 6–7% гача пасайтиришни таклиф қилмоқда. Бошқалар – 12% гача. Учинчилар фойда солиғини оширишни таклиф қилишмоқда. ЖШДС ставкалари бўйича ҳам таклифлар оз эмас. Таҳририятнинг илтимосига кўра ушбу таклифларни молия вазирининг ўринбосари Дилшод СУЛТОНОВ шарҳлашга розилик билдирди.\n– Қўшилган қиймат солиғи ставкасини пасайтириш ёки имтиёзларни тақдим этиш аҳоли ва бизнес учун фойдали деган фикр кенг тарқалган. Бу фикрдан келиб чиқилса, ҚҚС тўлашдан озод этиш ёки ставканинг пасайтирилиши қуйидагиларга олиб келиши керак:\n1) имтиёз берилган товарлар нархининг тушиши, бу даромад даражаси паст бўлган аҳоли қатламлари учун фойдали бўлади;\n2) жамият нуқтаи назаридан «фойдали» бўлган товар ва хизматларнинг истеъмоли рағбатлантирилади;\n3) товарлар сотуви ҳажми, айниқса кўп меҳнат талаб қиладиган тармоқларда савдо ҳажми ошади, пировардида мазкур товарларни ишлаб чиқарувчи тармоқларда банд бўлганларнинг сони ошади.\nБундай стереотип имтиёзларни қўллаш ёки ҚҚС ставкасини пасайтириш ишлаб чиқарувчилар ва сотувчиларни нархларни туширишга илҳомлантиради, деган тахминга асосланади. Лекин бу тахмин бозорнинг асосий қонунини ҳисобга олмайди – товарнинг нархи солиқларнинг ҳажмидан эмас, балки талаб ва таклифнинг нисбатидан келиб чиқиб белгиланади.\nИстеъмол нархлари мутлақ ҚҚС ставкасига боғлиқ эмаслигини халқаро тажриба ҳам кўрсатмоқда. Хусусан, ХВЖнинг 2000 йиллар бошида Европа Иттифоқи мамлакатларида ўтказган уч йиллик тадқиқоти натижаларини олайлик. Тадқиқот деярли барча тармоқларни, Франция, Швеция ва Финляндиядаги умумий овқатланиш хизмати соҳасидан тортиб, Португалиядаги спорт клубларини қамраб олди. Мазкур тармоқларнинг айримларида ҚҚС 15%лик банддан ҳам кўпроқ туширилди. Натижада Европа комиссияси ҚҚС ставкасининг туширилиши кўп ҳолларда нархлар қисқаришига ҳеч қандай таъсир кўрсатмаганлиги борасидаги хулосага келди. Бизнес, нархларни тўловга қобилиятли талабдан келиб чиқиб шакллантирар экан, уларни эски даражасида сақлаб қолди ва янада кўпроқ фойда келтирувчи ҳолга келди.\nНархларнинг ҳар ҳолда қисқа муддатли пасайиши кузатилган соҳаларда ҳам улар йил давомида яна ўз даражасига қайтди. Яъни ҚҚС пасайтирилишидан фуқаролар ҳеч нарса ютмайди – улар сотиб олаётган товарлар ёки хизматларнинг нархи илгариги даражасига чиқиб олади.\nҚҚС пасайтирилишидан «ҚҚС занжири»нинг охирида турган ва товарларни охирги истеъмолчига сотадиган бизнес ютади. Европа мамлакатларида олиб борилган тадқиқотлар чакана сотувчиларнинг фойдаси солиқ ставкасининг пасайишига мутаносиб ўсиб борганлигини кўрсатади. Ўзбекистонда ҳам бизнес ўзини шу тарзда тутмоқда. Аксарият ритейлерлар ҳисоб-китоблар билан шуғулланмайди – нархларни сақлаб қолишади ва шунчаки фойдани ошириб қўйишади. ҚҚС ставкаси пасайтирилиши ҳисобидан кам таъминланганларни қўллаб-қувватлаб бўлмайди...\nТадқиқотлар яна бир қизиқарли далилни аниқлади: ҚҚС бўйича имтиёзлардан юқори даромадга эга бўлган шахслар камроқ даромадга эга бўлганларга нисбатан кўпроқ ютар экан. Сабаби улар ҳам кўпроқ истеъмол қилишади, ҳам улар истеъмол қиладиган маҳсулотнинг қиймати юқорироқдир. Тегишли равишда, билвосита солиқлар пасайтирилганда айнан юқори даромадга эга бўлган шахслар энг кўп иқтисод қиладилар.\nМасалан, пуллик соғлиқни сақлаш хизматлари ҚҚСдан озод этилган. Шунинг ортидан ёлғиз пенсионер аёл маблағини иқтисод қила олади, деб бўлармиди, ахир унинг хусусий тиббий марказга бориб даволаниши эҳтимолдан анча йироқ-ку. Ёки давлат поликлиникасининг бепул тиббий хизматларидан фойдаланаётган кўп болали аёлни олайлик. Охир-оқибатда хусусий тиббиётнинг ўзига тўқ мижозлари маблағларини иқтисод қилиш имкониятига эга бўладилар, чунки улар шундоғам мазкур хизматларга ҳақ тўлашга тайёр эдилар. Имтиёзлар даромади ўртача даражадан юқори бўлганлар учун кўпроқ фойдали эканлиги ана шундандир.\nҚҚС ставкасининг пасайтирилиши давлат бюджети даромадларининг кескин камайишига олиб келиши ҳам аҳамиятли масала, сабаби мазкур солиқ бюджетнинг учдан бир қисмидан кўпни ташкил этади. Айнан шу маблағлар ҳисобидан, хусусан, соғлиқни сақлаш, таълим ва бошқа давлат муассасалари молиялаштирилади.\nБинобарин, кўпгина мамлакатлар бошқача йўл тутишади: ҚҚС ставкасини пасайтиришмайди, балки бюджет даромадининг бир қисмини аҳолининг кам таъминланган қатламини мақсадли қўллаб-қувватлашга йўналтиради. Кам таъминланган фуқароларни тўғридан-тўғри қўллаб-қувватлашга йўналтирилган ижтимоий нафақалар ёки бошқа мақсадли тўловлар ҚҚС бўйича имтиёзлардан кўра самаралироқ ўринга эга.\nҲозирда биз ҚҚСнинг бизнес учун нейтраллигини таъминлаш устида иш олиб бормоқдамиз. Бу эса уни ҳисобга киритиш, шунингдек, ҳисобга киритилган сумманинг ҳисобланган ҚҚС суммасидан ошган суммасини қайтариш имкониятига боғлиқдир. Бугунги кунда кўчмас мулк объектлари бўйича ҳисобга киритиш 36 ой мобайнида амалга оширилиши мумкин. Яъни бинони ҚҚС билан харид қилар экан, инвестор оборотдаги маблағларини узоқ муддатга музлатиб қўяди.\nҚҚС ставкаси пасайтирилганда фойда солиғини ошириш ғоясига келсак, бу инвесторларга ёқади деб ўйламайман. Инвесторларни лойиҳа қачон ўзини оқлаши ва улар фойдадан қанча тўлашлари кераклиги қизиқтиради. Шунинг учун аксарият мамлакатларда инвестицияларни жалб этиш мақсадида фойда солиғи ставкасини пасайтиришади.\nМуҳокама қилинаётган яна бир таклиф – жисмоний шахсларнинг даромадидан олинадиган солиқ бўйича солиқ солинмайдиган энг кам миқдорни киритиш. У солиқ солишнинг прогрессив шкаласида киритилади. Масалан, Францияда 2015 йилда солиқ солинмайдиган энг кам миқдор солиқ солишнинг прогрессив ставкаси 5,5 дан 75% бўлганда йилига 6 011 еврони ташкил этган. Буюк Британияда – солиқ солинмайдиган энг кам миқдор 2015 йил учун 2 790 фунт стерлингни ташкил этган, солиқ ставкалари эса 20, 40 ва 45% миқдорида ўрнатилган. Солиқ солишнинг бундай тизими Австралия, Австрия, Албания, Озарбайжон, Бельгия, Германия, Греция, Кипр, Финляндия, Швейцария ва бошқа кўп мамлакатларда қўлланилади.\n2019 йилгача Ўзбекистонда энг кам иш ҳақининг 1 баравари миқдоридаги солиқ солинмайдиган энг кам миқдор билан ЖШДСнинг 4 поғоналик шкаласи амалда бўлган. Ҳозирда 12% миқдорида унинг ягона (текис) ставкаси амал қилмоқда. Солиқ солинмайдиган энг кам миқдорнинг киритилиши текис шкаланинг моҳиятини бузади, сабаби солиққа прогрессивлик элементини қўшади. Унинг моҳияти эса даромадининг даражасидан қатъи назар, айнан барча солиқ тўловчилар, даромад суммасидан бир хил фоиз тўлаши лозимлигидадир. Шунда солиқ юки барчага бир хил тушади.


Россияда икки ўзбекистонлик ёниб кетди - zarnews.uz\nЎзбекистоннинг Новосибирск шаҳридаги (Россия) Бош консулхонаси 25 декабрга ўтар кечаси Иркутск вилоятининг Залари аҳоли пунктида жойлашган ётоқхонада содир бўлган ёнғин оқибатида Ўзбекистон фуқаролари Ҳ.Н. ва О.С.нинг ҳалок бўлганлиги тўғрисида ОАВда тарқалган маълумотни тасдиқлади.\nҲодиса жойидан 13 киши эвакуация қилиниб, уларнинг икки нафари касалхонага ётқизилган, тўрт кишига тиббий ёрдам кўрсатилган ва улар амбулатор даволанишда.\nБош консулхона вазиятни назоратга олган. Сибир федерал округи ва Иркутск вилояти ваколатли органлари ва тиббиёт муассасаси билан мунтазам алоқада бўлиб турибди.\nКонсуллик-ҳуқуқий департаменти марҳумларнинг оила аъзолари ва яқинларига ҳамдардлик изҳор этади ҳамда Россиянинг Сибир федерал округи ҳудудида бўлиб турган Ўзбекистон фуқароларига улар зарурат туғилган ҳолатларда мамлакатимизнинг Новосибирск шаҳридаги Бош консулхонасига қуйидаги телефон рақамлари орқали мурожаат қилишлари мумкинлигини эслатиб ўтади: +7-383-246-04-85, +7-383-246-04-84, +7-383-246-04-63, +7-383-246-04-64.\nТеглар: ёнғин Россия ўзбекистонликлар\nПойтахтдаги 6-туғруқхона карантинга олинди\nСамарқандда карантинда сақланган 1051 нафар фуқаро ўз оиласига қайтди\nҲушёрлигимиз билан эл-юрт дардига малҳам бўлайлик


Тошкентда 1,5 асрнинг энг иссиқ ҳаво ҳарорати қайд этилди | Qalampir.uz\nТошкентда 1,5 асрнинг энг иссиқ ҳаво ҳарорати қайд этилди\nЖамият\t09 Июль 20:17 29642\nТошкент шаҳрида 5 ва 7-8 июль кунлари охирги 150 йилликдаги айнан шу кунда қайд этилган энг иссиқ ҳаво ҳарорати рекордлари янгиланди. Бу ҳақда Ўзгидромет хабар бермоқда.\nМаълум қилинишича, Тошкент шаҳрида 150 йилдан буён ҳаво ҳарорати қийматлари мунтазам кузатиб келинади. Иқлим ўзгариши натижасида дунёда иқлим исиши тезлашди. Аввалроқ Ўзгидромет 1 июль куни 3-8 июль кунлари Ўзбекистонда ўртача суткалик ҳаво ҳарорати кўп йиллик иқлимий меъёрдан 5-8 даража юқорилаши ҳақида огоҳлантириш хабарини берганди.\nТошкент шаҳрида июль ойи бошларида кузатилган кунлик ҳаво ҳарорати ўтмишда рекорд иссиқ қийматлар қайд этилган айнан ўша кундаги кунлик ўртача ҳароратдан анча кўтарилгани қайд этилди. Кунлик максимум қийматлар билан биргаликда суткалик ўртача ҳаво ҳароратлари ҳам юқориламоқда.\nМасалан, 1881 йил 6 июль куни Тошкент шаҳрида айнан шу кун учун мутлақ рекорд қайд этилган (+44,1°С). Лекин, ўшанда ўртача суткалик ҳаво ҳарорати анча паст қийматда кузатилган (+28,1°С). 2021 йил 6 июль куни суткалик максимал ҳаво ҳарорати рекорд кўрсатгичдан анча паст (+41,5°С) қайд этилган бўлсада, ўртача суткалик ҳаво ҳарорати 1881 йилдаги ўртача суткалик ҳаво ҳарорати қийматидан қарийиб 5,5 даражага юқори кузатилган.\nЖорий 2021 йилнинг ўтган июнь ойида республика ҳудудларида ўртача ойлик ҳаво ҳарорати кўп йиллик иқлимий меъёрдан 1-3 даража юқори бўлган.\nБу куннинг тунги пайтларида ҳам ҳаво ҳароратининг яққол кўтарилиб кетишида намоён бўлмоқда. Тунги ҳароратларнинг кўтарилиши ҳавога кўп миқдорда ис ва бошқа ифлос газларнинг меъёрдан кўп чиқарилишида, яъни иссиқхона эффекти жараёнида вужудга келмоқда.\nИссиқхона эффекти иқлим исишини юзага келтириб, сутка давомидаги максимал ва минимал ҳаво ҳарорати қийматлари орасидаги фарқни камайтирмоқда. Бу эса ўз навбатида ўртача суткалик ҳаво ҳарорати қийматини юқорилашига олиб келмоқда.\n31 Июль 13:36 45615\n31 Июль 18:28 25856\n02 Август 13:59 18660\n31 Июль 12:18 17215\n01 Август 21:20 15957


Озарбойжон Қорабоғдаги ярашув келишувига кўра Келбажар туманига кирди\n07:40 / 25.11.2020\nОзарбойжон қўшинлари Тоғли Қорабоғдаги ярашув келишувига кўра аввал Арманистон томонидан эгалланган Келбажар туманига кирди. Бу ҳақда Озарбойжон мудофаа вазирлиги маълум қилди.\nТаъкидланишича, айни вақтда ҳарбийлар тоғли йўлларни тайёрлаш ва ҳудудни миналардан тозалаш ишларини олиб бормоқда.\n“Уч томонлама баёнотга кўра, Озарбойжон армияси 25 ноябрда Келбажар туманига кирди. Бўлинмаларимизнинг ушбу йўналишда ҳаракатланишини таъминлаш учун муҳандислик ишлари якунланди, ҳудудни миналардан тозалаш ишлари олиб борилмоқда ва қўшинлар ҳаракатланиши йўналиши бўйича ўтиш қийин бўлган тоғ йўллари ҳозирланмоқда”, деб маълум қилинган хабарда.\nБоку келишувга кўра туманга 15 ноябрда кириши керак эди. Бироқ Озарбойжон раҳбарияти тинч аҳоли белгиланган муддатгача ушбу ҳудудни тарк этишга улгура олмагани сабабли қўшинлар киритилишини 25 ноябргача қолдиришга рози бўлган. 1 декабргача Озарбойжон назоратига Ағдам ва Лочин туманлари ҳам ўтади.\nТоғли Қорабоғда Озарбойжон ва Арманистон ўртасидаги жанговар ҳаракатларни тўхтатиш ҳақидаги келишув 9 ноябрда имзоланганди. У Озарбойжонга маълум ҳудудларнинг берилиши, ушбу ҳудудлардан Арманистон қўшинларининг олиб чиқилиши ва Россия тинчликпарвар кучлари киритилишини кўзда тутади.\n19:55 / 19.01.2021\nШушани турк дунёсининг маданий пойтахти деб эълон қилиш таклифи билдирилди\nОзарбойжонда 18 январдан оммавий вакцинация бошланади\nКремлда Россия, Озарбойжон ва Арманистон етакчилари ўртасидаги музокаралар 4 соат давом этди\nРоссия, Озарбойжон ва Арманистон етакчилари Москвада учрашади


«Бизга ҳеч ким ақл ўргата олмайди» — Шавкат Мирзиёев - Namanganliklar.uz\n«Бизга ҳеч ким ақл ўргата олмайди» — Шавкат Мирзиёев\nПрезидент Шавкат Мирзиёев Фарғона вилоятидаги фаоллар билан учрашувда нозик масалага тўхталиб ўтди.\n«Бир гапни яна бир бор таъкидлайман — Ўзбекистон учун кўп миллатли халқ манфаатлари биринчи ўринда, ҳеч ким бизга ақл ўргата олмайди. Бизнинг ўз танлаган йўлимиз бор. Бу йўлда биз фақат ва фақат Ватанимиз Ўзбекистон манфаатларини кўзлаймиз», деган давлат раҳбари.\nЭслатиб ўтамиз, Шавкат Мирзиёев айни пайтда Фарғона вилоятида ташриф билан бўлиб турибди.\n1 463 Ko'rishlar\nБАА президенти Халифа ибн Заид Ал-Нахайян вафот этди\nХОТИН-ҚИЗЛАР ҲУҚУҚЛАРИ ҲИМОЯ ҚИЛИНМОҚДА


МАҲСУЛОТ ЭКСПОРТГА ТАЙЁР – Сирдарё вилояти касаба уюшмалари ташкилотлари бирлашмаси Кенгаши\nМАҲСУЛОТ ЭКСПОРТГА ТАЙЁР\nСирдарё вилоятидаги “GULISTON MED TEXNIKA” масъулияти чекланган жамият шаклидаги корхонада йилига 192 миллион дона бир марталик шприц ҳамда 24 миллион дона инфузион система ишлаб чиқариш қуватига эга бўлган Ўзбекистон – Буюк Британия қўшма корхонасида иш 2 сменада олиб борилмоқда.\nБиринчи Президентимиз раҳнамолигида мамлакатимизда изчил амалга оширилган туб ислоҳотлар самараси барча соҳалар, айниқса, иқтисодиётда хусусий мулкнинг ўрни ва ролини тубдан ошириш, кичик бизнес ва хусусий тадбиркорликни ривожлантириш йўлидаги тўсиқ ва чекловларни бартараф этиш, ялпи ички маҳсулотда хусусий мулк, жумладан, чет эл капитали иштирокидаги улушини изчил оширишда яққол намоён бўлмоқда. Ўзбекистон Республикаси Президенти Шавкат Мирзиёевнинг 2016 йил 5 октябрдаги “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида” фармони бу борада муҳим дастуриламал бўлиб хизмат қилаётир.\nҚўшма корхонанинг лойиҳа қиймати 7,3 миллион доллар бўлиб, бу маблағнинг 6,5 миллион долларини хориж инвестицияси, 5 миллиард сўмини “Асакабанк” вилоят филиалидан олинган кредит маблағлари ташкил этади.\nАйни чоғда, Жанубий Кореяда ишлаб чиқарилган замонавий асбоб-ускуналар билан жиҳозланган корхонада иш икки сменада иш ташкил этилиб, 210 киши доимий иш билан таъминланган. Бу ишлаб чиқариш корхонасида йилига 192 миллион дона бир марталик шприц ҳамда 24 миллион дона инфузия системаси ишлаб чиқарилиши йўлга қўйилди. Ушбу маҳсулотларни ички бозорда сотишдан ташқари, маҳсулотнинг экспорт ҳажми ҳам жорий йилда 10 фоизини, кийинги йилларда 20, икки йилдан сўнг 40 фоизини ва босқичма-босқич ўсиб бориши режалаштирилган. Қўшма корхонада ишлаб чиқарилган бир марталик шприц ва инфузия системалари Мустақил давлатлар ҳамдўстлиги мамлакатларига экспорт қилиш назарда тутилган.\nБу ерда меҳнат қилаётган ходимларнинг асосий қисмини вилоятдаги касб-ҳунар коллежларини битирган ёшлар ташкил этадир.\n– Ўтган йили Гулистон тиббиёт коллежини тамомлаб, шу корхонага ишга жойлашдим, – дейди корхона ишчиси Муниса Тўхтамишева. – Шаҳримизда ана шундай корхонанинг ташкил этилгани, айниқса, биз, ёшларнинг бандлигини таъминлашда муҳим аҳамият касб этди. Бу ерда биз ёшларнинг фаол меҳнат қилишимиз, дам олишимиз учун барча шароитлар яратиб берилган. Меҳнатимизга яраша яхшигина ҳақ олаяпмиз.\nКорхона ходимлари махсус кийим-бош, уч маҳал иссиқ овқат билан таъминланган. 2 гектарлик майдонни эгаллаган қўшма корхонанинг ишлаб чиқариш, қуюв, қадоқлаш, инфузия системасини териш цехлари, лаборатория, тайёр маҳсулотлар омбори ҳамда 80 ўринли ошхона, 20 ўринли ётоқхона, тиббиёт хонаси, турли тадбирлар ўтказишга мўлжалланган анжуманлар зали ва маъмурий бинода яратилган шарт-шароитлар, бу ердаги озодалик, ободончилик, тартиб-интизом ҳавас қилса арзигулик даражада. Барпо этилаётган замонавий спорт мажмуасида ҳам қурилиш ишлари жадал олиб борилмоқда.\n– Ишлаб чиқрган маҳсулотларимиз экспортга тайёр, айни чоғда, республика Фармацевтика қўмиитасига рўйхатдан ўтказиш учун юборганмиз, – дейди “GULISTON MED TEXNIKA” қўшма корхонаси бош директори Алишер Тўйчибоев. – Ишлаб чиқарган маҳсулотимизнинг сифати ва хавфсизлигига тўла кафолат бера оламан. Қўмитадан ижобий жавоб келишига эса ишончим комил. Маҳсулотларимиз рўйхатга олиниши билан бир марталик шприц ва инфузия системаларимизни амалда қўлланишга чиқарамиз.\nХориждан келтирилган хомашё охирлаб боряпти. Шўртан газ-кимё корхонасидан полиэтилен хомашёси сотиб олишга келишиб олдик. Устюрт газ-кимё мажмуасидан полепропилэн хомашёси харид қилиш мақсадида келишув жараёни бормоқда. Ҳозирча, келишувда бироз муаммо юзага келиб турибди. Чунки улар хомашёсига хориж валютасида ҳақ тўлаш шартини қўйишяпти. Бизнинг корхонамиз эса маҳаллийлаштириш Давлат дастурига киритлган. Шу сабабдан хомашёни миллий валютага харид қилишимиз талаб этилади. Умид қиламизки, мутасадди юқори ташкилотларимиз ҳамда корхонамиз таъсисчилари бу муаммони бартараф этишда биздан ўз амалий ёрдамларини аяшмайди.\nДарвоқе, “GULISTON MED TEXNIKA” масъулияти чекланган жамият шаклидаги Ўзбекистон – Буюк Британия қўшма корхонасида тез орада игна ишлаб чиқариш цехи ҳам фаолиятини бошлайди. Бу эса маҳсулот тури ва ҳажмини ортиши баробарида, қўшимча 100 та янги иш ўринлари яратилишидан далолат беради. Шунингдек, келгуси йилдан корхонада маҳсулот ишлаб чиқариш ҳажми яна икки баробарга кўпайтирилиши режалаштирилмоқда. Демак даромад ҳам ортади, қўшимча янги ишчи ўринлари ҳам пайдо бўлади.\nЖалол РАЖАБ, журналист\n← СПОРТЧИ ҚИЗЛАРГА ПРЕЗИДЕНТ СОВҒАЛАРИ ТОПШИРИЛДИ\nБУ ЙИЛ ЗАВҚУ-ШАВҚИ ЎЗГАЧА →\n21.08.2017 sirdaryo БАЙРАМ АРАФАСИДА САЁҲАТda fikr bildirishni o'chirish\n24.07.2017 sirdaryo ЎЗБЕК РАҚСЛАРИ ЖОЗИБАСИ БЕТАКРОРda fikr bildirishni o'chirish\nТИНЧ ЭЛНИНГ БОҒИ ГУЛЛАЙДИ\n10.05.2016 sirdaryo ТИНЧ ЭЛНИНГ БОҒИ ГУЛЛАЙДИda fikr bildirishni o'chirish


Муртад суд залида ўлдирилди – Покистон | Azon.uz - Ахборот-таҳлилий портал\n6031 18:27 30.07.2020\nПокистонда ўзини “қайта туғилган Муҳаммад алайҳиссалом” деб эълон қилган муртадга қарши яқинда суд бўлиб ўтди. Бу одам, яъни Тоҳир Шамим Аҳмад ўзини пайғамбар деб иддао қилган.\nЭркак маҳаллий аҳоли томонидан ушланиб, полицияга топширилган. Натижада, иш судга оширилди. Аммо кейин ишлар кутилмаганда ўзгача тус олди.\nСоқчилардан бири Холид Хон айбланувчининг нутқи пайтида уни ўз хизмат қуроли билан қорнига ўқ узган. Айбдор воқеа жойида вафот этган. Қўриқчи "куфрни ҳар қандай йўл билан тўхтатиш мусулмон сифатида унинг бурчи" эканини айтган. Отган соқчи ушланди, аммо унга қанақа ҳукм чиқариш ҳозирча аниқ эмас – муртад барибир ўлим жазосига ҳукм қилиниб бўлган эди. Тергов давом этмоқда.\nПокистон муртад ўлим жазоси Махсус\nAфғонистон: Исломнинг кириб келиши ва мусулмонлар ҳаёти\n1986 09:40 16.09.2020\nТарихда бугун: АҚШда йирик теракт юз берди\n646 16:50 11.09.2020\nҲиндистоннинг иккига бўлиб юборилиши. 73 йиллик ҳинд-мусулмон можаросининг илдизлари ҳақида\n1473 14:24 17.08.2020\nТанқидлар «меваси»: Саудия Покистонга қарз беришни тўхтатди\n1338 12:30 14.08.2020\nПокистон: янги экилган кўчатлар “исломга зид” деб қўпорилдими?\n1836 08:00 11.08.2020\nПокистонда сув тошқини юз берди. Қурбонлар кўп\n528 17:20 10.08.2020


1974 йили Қашқадарё вилоятининг Деҳқонобод туманида туғилган. 1997 йили Тошкент Давлат университети (ҳозирги ЎзМУ) филология факультетини тамомлаган. «Ватан», «Ўзбекистон овози», «Фидокор», «Ўзбекистон автомобилчиси», «Авто плюс» газеталарида турли вазифаларда ишлаган.\nБундан ташқари, Ўзбекистон автомобиль ва дарё транспорти агентлиги ахборот хизмати раҳбари, «Ўзаватойўл» ДАКда матбуот, маънавият-маърифат ва ташқи иқтисодий фаолият хизмати бош мутахассиси лавозимларида самарали фаолият кўрсатган.\nАйни пайтда «Akademnashr NMM» МЧЖда директор ўринбосари, ушбу нашриёт қошида очилган «Jajji akademik» журнали таҳрир ҳайъати аъзоси.


Суд Андижон ҳокимияти матбуот котибига жарима жазосини тайинлади – Газета.uz\n8 январ 2020, 18:36 Жамият\n8 январь куни Андижон шаҳар маъмурий судининг очиқ суд мажлисида Андижон ҳокимияти матбуот хизмати раҳбари Гулшаной Қўчқорова Маъмурий жавобгарлик тўғрисидаги кодекснинг 40-моддаси (туҳмат) ва 41-моддаси (ҳақорат қилиш) бўйича айбдор деб топилди. Бу ҳақда Ўзбекистон Олий суди матбуот котиби Азиз Обидов «Газета.uz»га хабар қилди.\nЎтган йил охирида Human.uz сайти асосчиси Хуршид Далиев Гулшаной Қўчқорованинг хатти-ҳаракати юзасидан Андижон шаҳар ИИБга шикоят аризаси билан мурожаат қилган эди. Гулшаной Қўчқорова ҳокимиятнинг Telegram-каналида ўқувчиларни Хуршид Далиевнинг «Muxbir Daliyev» каналига кирмасликка чақириб, уни «хоин ва ғаламис» деб атаган. Шунингдек, журналистни тақиқланга «Ҳизб-ут-Таҳрир» террористик ташкилоти аъзоси ҳам деб уҳмат қилган. Бу сўзларга унинг фотосуратини илова қилган.\nСуд қарорига кўра, Гулшаной Қўчқоровага МЖтКнинг 40-моддаси билан базавий ҳисоблаш миқдорининг 25 баравари миқдоридаги 5 575 000 сўм жарима жазоси, МЖтКнинг 41-моддаси билан базавий ҳисоблаш миқдорининг 20 баравари миқдоридаги 4 460 000 сўм жарима жазоси тайинланган. МЖтКнинг 34-моддасига асосан Гулшаной Қўчқоровага узил-кесил базавий ҳисоблаш миқдорининг 25 баравари миқдоридаги 5 575 000 сўм жарима жазоси тайинланган.\nЖабрланувчи Хуршид Далиев маъмурий ҳуқуқбузарлик оқибатида етказилган моддий ва маънавий зарарларини ундириш юзасидан фуқаролик ишлари бўйича судга даъво аризаси билан мурожаат қилиш ҳуқуқига эга.\nШу билан бирга, Гулшаной Қўчқорова ҳам Андижон вилоят ИИБ бошлиғини номига Хуршид Далиевнинг ҳаракатларидан норози бўлиб ариза ёзган. Суд маъмурий ҳуқуқбузарлик тўғрисидаги иш ҳужжатларида муҳокама этилмагани сабабли материалдан ажратилиб, тегишли тартибда қонуний баҳо бериш учун Андижон вилоят ИИБга юборилишини белгилади.


Саудия Арабистони қиролининг ўғли Доҳадаги музокараларни барбод қилишда гумонланмоқда\n00:05 / 20.04.2016\nСаудия Арабистонининг севимли ўғли, шаҳзода Муҳаммад ибн Салмон Доҳада нефть ҳажмини музлатиш бўйича ўтган музокараларда ҳал қилувчи роль ўйнади. Бу ҳақда The Financial Times нашри хабар бермоқда. Нашрнинг таъкидлашича, Доҳадаги учрашувда ҳаттоки бўлмаган шаҳзода 17 апрель эрта тонгда ўз мамлакати делегатларига қўнғироқ қилиб, уларга уйга қайтишни буюрган.\nБироқ делегация учрашувда қолган бўлса-да, Саудия Арабистони нефть вазири Али ал-Наимий қарор қабул қилиш учун ваколатсиз қолди.\nВаҳоланки, 17 апрель эрталаб саммит иштирокчилари сайдияликлар битимни имзолашига ишончлари комил эди. Келишув лойиҳаси айнан Саудия Арабистони мутахассислари томонидан ёзилган.\nШаҳзода Муҳаммад Саудия Арабистонида энг нуфузли сиёсатчилардан ҳисобланади. Унинг мавқеи 2015 йилда тахтга отаси қирол Салмон ўтиргандан кейин янада ошиб кетди. Шаҳзода бир вақтнинг ўзида мудофаа вазирлиги ва иқтисодий кенгашга раҳбарлик қилади, армиянинг Ямандаги урушдаги ҳаракатларини бошқаради ва Саудия Арабистонида нефтдан кейинги иқтисодиётни қуриш бўйича режалар тузади.


Биринчи Президент хотира турнири – Сурхон тонги\n2021 йил 26 Январ, Сешанба\nБош саҳифа / Спорт / Биринчи Президент хотира турнири\nБиринчи Президент хотира турнири\nФеврал 7, 2019\tСпорт Изоҳ қолдириш 624 Кўрилди\nИслом Каримов номидаги Тошкент давлат техника университети Термиз филиалида мамлакатимизнинг Биринчи Президенти таваллуд куни муносабати билан тадбир ташкил этилди.\nТадбир сўнггида И.Каримов хотирасига бағишлаб спортнинг футбол, волейбол, стол тенниси, шахмат, шашка турлари бўйича мусобақалар ташкиллаштирилди. Беллашувларда талабалардан ташқари, Термиз филиали ва филиал қошидаги академик лицей ўқитувчилари ҳамда ишчи-ходимлар жамоа бўлиб иштирок этишди. Бешта жамоа ўртасида ўтказилган футбол мусобақасининг финалида филиал ўқитувчиларидан таркиб топган жамоа билан академик лицейи командаси майдонга тушди. Учрашув 5:3 ҳисобида филиал жамоаси фойдасига ҳал бўлди. Эркаклар ўртасидаги волейбол беллашувида академик лицей жамоси филиал жамоасидан 24:18 ҳисобида устун келган бўлса, аёллар ўртасидаги волейбол баҳсида ҳам академик лицей жамоаси филиал волейболчиларини 24:21 ҳисобида мағлуб этишди.\nСтол тенниси баҳслари ҳам йиғилганларга завқ улашди. Айниқса, Илҳом Холов, Олим Абдураҳмонов, Аҳмад Қурбонов ва бошқалар ўзларининг чаққонлиги, абжир ва моҳирликлари билан ажралиб туришди. Шахмат, шашка мусобақалари жараёнида талаба ёшлар ва устозлар орасида моҳир шахматчилар ва тезкор шашка усталари борлиги ойдинлашди. Юсуф Валиқулов, Баҳодир Омонов, Шоҳиста Раҳматова, Ўктам Абдуназаров каби устозлар рақибларини енгиб, ғолиб бўлдилар.\nМусобақаларни уюштиришда университет кафедра мудири Шамсиддин Алимов, филиал қошидаги академик лицей директори Бекзод Холозов жонбозлик кўрсатишди. Ғолиб ва совриндорларга совғалар улашилди.\nТДТУ Термиз филиали\nТэгларбиринчи Президент Ислом Каримов спорт турнир хотира\nОлдинги Одами эрсанг демагил одами…\nКейинги Ғолиблик чегараси\nАйни дамда болажонлар қишки таътилда. Кимдир китоб ўқиш, кимдир ўтган дарсларни такрорлаш, бошқа биров эса …\nФеврал 13, 2018\t7,756\nМарт 9, 2018\t3,931\nМай 15, 2018\t3,878\nАпрел 27, 2018\t3,804\nФеврал 27, 2017\t3,375\nКатталардан кетса оқибат…\nҲаракатлар стратегияси – ҳаёт кўзгуси


Россия поп юлдузларининг дастаги - BBC News O'zbek\nРоссия поп юлдузларининг дастаги\nImage caption Поп юлдузлари Юлия Чичерина (Ч) ва Зара (Ў) рус аскарларининг руҳини кутариш учун қўшиқ айтмоқдалар\nСурияда хизмат кўрсатаётган рус аскарлари руҳини кўтариш учун Россия эстрадаси юлдузларининг иштироки давлат телевидениеси томонидан "юлдузлар тезкор кучи" деб номланган.\nЛатакия ёнидаги Ҳмеймим ҳаво базасида куйлаган хонандалар орасида Юлия Чичерина билан бирга Зара ҳам бор эди.\n"Урушда севги учун ҳам жой бор," деб куйлади Урал тоғларининг рок юлдузи Юлия Чичерина.\nУнинг орқасида қумга тўла халталар тўпланган ва бутун манзара концерт харбий ҳолатда ўтаётганидан таасурот қолдиради. Юлия гитарасини чалиб турганида, камера унинг кўксидаги ялтираб турган медалларни кўрсатади.\nЮлия Чичерина Дума депутати ва артистларнинг фахрийси Иосиф Кобзон билан бирга исёнчилар ушлаб турган Шарқий Украина ва Россия томонидан тортиб олинган Қримда концерт бергани учун Украина томонидан қора рўйхатга киритилган бир неча хонандалардан биридир.\nImage caption Юлия Чичерина Қримда ҳам концерт билан чиққан\nЯнги йил арафасида Ҳмеймим ҳаво кучлари олдида поп мусиқаси юлдузи Зара ҳам куйлаган.\nУшбу икки концерт чоғида ҳарбий кучларнинг ўзлари ҳам чиқиш қилишган. Ҳарбий оркестр мусиқасида денгизчилар рақсга тушаётганлари кўрсатилди.\nРоссия генераллари учун қўшинларнинг жанговар руҳини ушлаб туриш ўта муҳим.\nРоссия Сурия Президенти Башар ал-Ассад кучлари ва унинг Эрон билан Ливаннинг Ҳезбуллоҳ каби иттифоқдошларига аксил-ҳукумат исёнчилар ва ИШИД жиҳодий гуруҳига қарши кураш олиб боришда ёрдам бермоқда.\nЯнги йил олди йўллаган табригида Президент ва ҳарбий кучлар бош қўмондони Владимир Путин аскарларни "олис ҳудудларда халқаро терроризмга қарши ва Россия миллий манфаатларини муҳофаза қилаётган ҳарбий кучларимиз" дея алоҳида табриклади.\nСурияга сафар қилган саънаткорлар ҳам йиғилган ҳарбийларга ўз дастакларини изҳор этганлар.\n"Мен аскарларимиздан жуда ҳам миннатдорман, улар терроризм хавфи мамлакатимиз чегараларига етиб келмаслигини олдини олиш учун, ҳар куни ўзларини қурбон қилишмоқда",- деди Зара Gazeta.ru сайтига.\nСуриядаги концертларни ёритган Россия давлат телеканали мамлакат ҳаво кучлари катта эҳтиёткорлик билан ва мунтазам равишда ИШИД ва бошқа "террорчиларга" қарши уруш олиб бораётганларини астойдил уқтиришга ҳаракат қилади.\nImage caption Россия ТВси рус бомбардимончилари "аниқ зарбаларни" амалга ошираётганлари ҳақида хабар беради.\n"Мусиқа тароналари қирувчи учоқларнинг моторларига ҳамоҳанг," деган сарлавҳа билан Россия биринчи каналида янгиликлар бошланади.\nМухбирлар "кун ва тун бўйи" қилинаётган парвозлар ҳақида хабар қилишар, рус бомбардимончилари "аниқ зарбаларни" амалга ошираётганларига урғу беришади.\nБироқ, инсон ҳуқуқлари ташкилотлари Москвани ҳаддан ортиқ куч ишлатишда айблашди. Халқаро Амнистиянинг сўнгги тадқиқотига кўра, сентябр ва ноябр ойлари давомида Россия ҳаво ҳужумлари оқибатида камида 200 тинч суриялик ҳалок бўлган.\nРоссия Мудофа вазирлиги бу тадқиқотни "сохта уйдирмаларга тўла" деб рад этган.\nШубҳасиз, Сурия концерт ижрочилари Афғонистонда саксонинчи йилларда совет қўшинлари олдида ижро этган артистларни эслатади.\nЎша пайтда совет эстрадаси етакчи ижрочиларидан бири Иосиф Кобзон бўлган. Афғон уруши фахрийларидан бирининг эслашича, у ҳарбий юк машинаси кузовида туриб атрофида беш хонанда қиз билан бирга ашула куйлаганди.\nФото муаллифлик ҳуқуқи APTN\nImage caption Совет эстрадасининг фахрийси Иосиф Кобзон ҳарбий концертларда доимо иштирок этади.\nАфғон уруши давомида Кобзон тўққиз марта Афғонистонга сафар қилган.\nБироқ, поп юлдузи Зара билан бирга концертда иштирок этган Руслан Алехно, баъзи артистлар қўшинларни қўллаб-қуватлашдан бош тортганлари ҳақида айтган.\n"Мен уларнинг исмларини ошкор қилмайман, лекин ростини айтсам, жуда кўп артистлар боришдан бош тортдилар," деди у Gazeta.ru сайтига.